ועדת הכלכלה, כנסת 20, פרוטוקול מספר 807, 2018-07-03 11:35

איתן כבל: שלום לכולם.

איתן כבל: צהרים טובים.

איתן כבל: גברתי מנהלת הוועדה, אדוני השר, ברוך הבא בצל קורתנו, גברתי מנכ"לית משרד התחבורה והבטיחות בדרכים שהיא כבר אורחת קבועה כאן, ברוכה הבאה, רשם פרלמנטרי, הדובר, אנחנו גם בשידור בערוץ הכנסת.

איתן כבל: ברשותכם, אנחנו פותחים דיון נוסף במסגרת היום שבו ועדת הכלכלה, ואני בראשה, יחד עם חברי חבר הכנסת דב חנין, יחד עם חברת הכנסת תמר זנדברג ויחד עם חבר הכנסת יעקב אשר וחבר הכנסת אלחרומי, מובילים יום שהכותרת שלו היא התחבורה הציבורית.

איתן כבל: היום כבר התקיימו דיונים בוועדת הפנים, בוועדת המדע ואנחנו עכשיו בוועדת הכלכלה בדיון המרכזי יחד עם השר והמנכ"לית.

איתן כבל: כמובן שבשעה 14:00 כולנו נהיה באודיטוריום ותכבד אותנו בנוכחותה נגידת בנק ישראל.

איתן כבל: זה רק מראה לכם עד כמה הנושא הזה הוא בעל חשיבות עליונה.

איתן כבל: אני רוצה לפתוח ולומר לכם שהתהליך שאנחנו עוברים הוא יוצא דופן.

איתן כבל: שיתוף פעולה כפי שנראה בין משרדי ממשלה, בראשם משרד התחבורה, ואני רוצה לומר לך באמת לא מן הפה ולחוץ, המנכ"לית עושה עבודה מדהימה, היא אדם מדהים, אשת מקצוע מן השורה הראשונה וזה ניכר היטב היטב בעבודה ובשיתוף הפעולה.

איתן כבל: אפשר גם לומר בפירוש מילה טובה לשר האוצר ולצוות, אסף וסרצוג וכל הצוות המקצועי שמלווה, על שיתוף פעולה יחד עם החברה האזרחית.

איתן כבל: זה לא דבר ברור מאליו שאנשים באו והבינו שהמגמה של הוועדה הזו היא לא לריב עם השומר אלא באמת לאכול ענבים כמאמר הקלישאה, והרצון שלנו באמת ביחד, מתוך הבנה של הרגע הגדול הזה, כי אי אפשר לקחת את העובדה שהשר הנוכחי – ולא לחינם אני קורא לו ההורדוס של התשתיות, כי לא היה לפני כן, ואלה לא מילים גדולות, לא היה לפני השר, ואני הייתי בשנת 1992 עת הייתה הפעם הראשונה בה התחילו לבנות תשתיות בצורה משמעותית, וזה אפילו לא דומה למה שנעשה.

איתן כבל: בשורה התחתונה, אנחנו כולנו מבינים, ואני שמח שגם במשרד התחבורה וגם במשרד האוצר מבינים שבסופו של עניין הסיפור האמיתי המרכזי כדי להוביל את מדינת ישראל למקום אחר מאשר בו היא נמצאת, זה שינוי דרמטי בכל הנוגע לתחבורה הציבורית.

איתן כבל: זה לא ייעשה ביום אחד אבל עצם העובדה שהמחשבה הזו היום, לא צריך לבוא למשרד התחבורה או למשרד האוצר ולנהל אתם את הוויכוח על חשיבות העניין.

איתן כבל: הם במקום אחר לגמרי והוויכוחים יכולים להיות ויכוחים מקצועיים פר-אקסלנס של סדרי עדיפויות, של איך דברים צריכים להיראות, אבל בשורה התחתונה העניין הזה הוא היום בראש סדר העדיפויות של המשרד ואני באמת אומר תודה על העניין הזה.

איתן כבל: זאת נקודה אחת.

איתן כבל: נקודה שנייה.

איתן כבל: ברשות

איתן כבל: כם אני רוצה לומר תודה לשותפים שלי.

איתן כבל: לדב.

איתן כבל: אני גם אומר את זה מעל הבמה.

איתן כבל: לתמר, לאלחרומי, ליעקב אשר.

איתן כבל: אני אומר את זה לך חברי חאג' יחיא שאתה מהפעילים ביותר בוועדה הזו, לא רק בנושא תחבורה אלא בכלל וזו גם הזדמנות לומר לך תודה.

איתן כבל: ללאה, שרק מקרוב הגיעה ואנחנו מקווים שתיכנסי לתוך התהליך הזה שהוא תהליך מאוד מאוד חשוב.

איתן כבל: אנחנו ננהל את הדיון בצורה הבאה.

איתן כבל: כיוון שלצערי השר לא יוכל להיות, אלא אם כן יהיה שינוי, באודיטוריום, אני אבקש ממך לפרוס ממש בקצרה את האני מאמין שלך, איך אתה רואה את הדברים מהיום והלאה.

איתן כבל: אחר כך אני אאפשר כמובן לחבריי חברי הכנסת להתייחס.

איתן כבל: יהיו כאן שאלות שאני אאפשר לאנשים שירצו לשאול אותן וננצל את ההזדמנות שהשר והמנכ"לית נמצאים כאן.

איתן כבל: בוודאי מה שיהיה ניתן לענות ברגע זה, נשמח לקבל את התשובות.

איתן כבל: מה שלא, אין ספק שהמשרד יעביר.

איתן כבל: יש כאן דוח יוצא מן הכלל ואנחנו עוד ניתן באודיטוריום את התודות לאהוד.

איתן כבל: באודיטוריום, גברתי המנכ"לית, אדוני השר, חבריי השותפים, אנחנו נאמר את ההחלטות המאוד דרמטיות והחשובות, מה סוכם ולאן הולכים.

איתן כבל: אדוני השר, בבקשה.

ישראל כץ: תודה רבה.

ישראל כץ: שלום לכולם.

ישראל כץ: אני שמח להיות כאן בדיון בנושא החשוב הזה.

ישראל כץ: אני מברך על הדיון.

ישראל כץ: אני חושב שצריך להרבות בדיונים כאלה.

ישראל כץ: הכנסת צריכה לעשות בקרה וליזום וזה באמת שיתוף הפעולה שאנחנו מקיימים.

ישראל כץ: את רוב חלקי אני אתן למנכ"לית כדי להציג, את הדברים שקורים ועומדים לקרות כי זה גם פותר הרבה תהיות ושאלות.

ישראל כץ: אני יכול לומר שלגבי מכלול הפעילות של משרד התחבורה והבטיחות בדרכים, הדברים משולבים.

ישראל כץ: כשיש תחבורה ציבורית וכשיש תשתיות בטוחות, יש גם בטיחות.

ישראל כץ: אני חושב שבלי ספק מאחר והייתה לי הזכות, באביב הבא ימלאו – אני לא מסתכן כשאני אומר שנגיע לזה – 10 שנים לכהונות ממשלות נתניהו ולתפקידי כשר התחבורה והבטיחות בדרכים בממשלותיו האלה.

ישראל כץ: זה דבר שהוא לא שגרתי.

ישראל כץ: מאחר וגם הבאנו ב-2009, תחילת 2010, לאחר שגובשה תכנית, הבאתי אותה בתיאום עם ראש הממשלה לממשלה, אנחנו פועלים לאור תכניות ומתווה מסודר כאשר בתחום התשתיות והתחבורה הציבורית הוא בא לחבר את מדינת ישראל.

ישראל כץ: לחבר אותה, להפוך אותה למדינה מחוברת, חזקה ושוויונית.

ישראל כץ: הייתי אומר שאנחנו בונים את ישראל החדשה במקום או בנוסף לישראל הישנה.

ישראל כץ: ישראל החדשה והמחוברת, במקום ישראל הישנה והמנותקת.

ישראל כץ: יותר מדי גורמים במדינת ישראל – אם זה בפריפריה של הגליל והנגב, אם זה בשכונות בתוך הערים – היו מנותקים מהיכולת לקבל את השירות בכללותו שתשתיות ותחבורה ציבורית יודעים לתת.

ישראל כץ: אני מודה על הדברים בתחום התשתיות.

ישראל כץ: אני בטוח שהיושב ראש התכוון לחלק החיובי בפעילותו של הורדוס.

איתן כבל: אם אדוני לא הבין, אני רוצה שתדע.

ישראל כץ: ברור.

ישראל כץ: לא מתיימר לבנות את המקדש אבל הורדוס עשה הרבה תשתיות ואנחנו עושים את הדברים.

ישראל כץ: אתמול חנכתי עם ראש הממשלה שתי תחנות רכבת חדשות ברעננה.

ישראל כץ: רעננה מערב ורעננה דרום.

ישראל כץ: כביש 531 שהמסילה היא חלק ממנו, שהוא כבר נפתח בחלקים ואנחנו הולכים ממש בתוך תקופה קצרה לחבר אותו לתל אביב ולהמשיך ולחבר אותו להוד השרון, אחרי שכפר סבא חסמה אותה אבל אנחנו נשחרר גם את צוואר הבקבוק.

ישראל כץ: הרבה תועלות.

ישראל כץ: גם כביש שיש בו תועלות, גם הרכבת שיש בה תועלות והרבה אנשים, זה הרבה יותר בטוח והרבה יותר נגיש.

ישראל כץ: זאת דוגמה לרכבת הנגב ורכבת הגליל, לכרמיאל.

ישראל כץ: רכבת הנגב לשדרות ולנתיבות.

ישראל כץ: רכבת העמק לעפולה ובית שאן.

ישראל כץ: המסה הגדולה, מלבד הרכבות, אלה הרכבות הקלות שכבר עובדת בירושלים ואנחנו ממשיכים את זה ברשת.

ישראל כץ: אנחנו בונים רכבת בגוש דן שתגיע במועד לפרקה ונכניס גם שני קווים חדשים.

ישראל כץ: אנחנו בונים רשויות מטרופוליניות או מרכזים מטרופוליניים באשדוד, בבאר שבע, חיפה עם הקריות שגם היא מרושתת.

ישראל כץ: המסה הגדולה, בהתייחס לגוש דן עכשיו, מאחר שעוד אין רכבת קלה, המסה הגדולה היא האוטובוסים.

ישראל כץ: ברור לנו לחלוטין, וקרן תפרט, שחייבים ללוות את זה לכל אורך הדרך.

ישראל כץ: קודם כל, הנהג.

ישראל כץ: הכי חשוב זה הנהג עצמו.

ישראל כץ: בלי הנהג אין כלום.

ישראל כץ: זה הדבר שאני פעלתי לאורו ואני שמח שעכשיו עלינו מדרגות מאוד משמעותיות לכ-10,000 נהגי התחבורה הציבורית.

ישראל כץ: הייתי רוצה שזה יהיה אפילו יותר, אבל ביחס למקומות אחרים במשק, שכר המינימום פחות מ-30 וזה כבר 43 ו-44 שקלים לשעה ועוד תנאים, ואנחנו נמשיך הלאה.

ישראל כץ: התנועה של האוטובוסים היא קריטית.

ישראל כץ: כדי שהמסה הזאת תוכל להגיע במהירות.

ישראל כץ: הנת"צים עם האכיפה שכבר העברנו בעזרת

ישראל כץ: כם לעיריות, האלקטרונית, הנת"צים הם המפתח.

ישראל כץ: נקודת היציאה, התחנה המרכזית.

ישראל כץ: נקודת הקצה עם כל מתקני נוחיות.

ישראל כץ: אני מבין שכבר הגענו לפתרונות.

ישראל כץ: התחנות.

ישראל כץ: כל הדברים, יש כאן חלק מהחברים שגם מלווים אותם, כל הדברים האלה הם פאזל אחד שלם והפאזל הזה, כשהוא מתחבר, יביא אותנו למצב, ואני אומר את זה בוודאות, של המדינות התקדמות באירופה ובמקומות אחרים בעולם, של כל הרשת, פלוס מוניות השירות ושאר הדברים.

ישראל כץ: קרן, אני מבקש שתציגי במהירות.

ישראל כץ: קצת סבלנות כי זה שווה כי אלה הנתונים.

ישראל כץ: יכול להיות שחשבתם על דברים והם כבר נמצאים כאן.

ישראל כץ: לאחר מכן בהחלט לגיטימי שיהיו הצעות, רעיונות, דעות, שאלות וקושיות.

ישראל כץ: אני אומר שוב שכרגע אנחנו במצב שאין מכשול כספי לקידום התחבורה הציבורית.

ישראל כץ: אנחנו מודדים אחוזים.

ישראל כץ: לא מתעכב ביוזמת הממשלה שום דבר.

ישראל כץ: אני חייב לומר לחבריי ראשי הערים, גם דרך השידור הזה.

ישראל כץ: ראשי הערים מגיעים תמיד לרגע המבחן.

ישראל כץ: לא כשזה בתיאוריה, כולם בעד.

ישראל כץ: כשהם צריכים לתת העדפה לתחבורה ציבורית על חשבון הרכב הפרטי.

ישראל כץ: אני עושה את זה והוועדה עושה את זה וחברי הכנסת כאן מוכנים לעמוד ולהתעמת.

ישראל כץ: גם ראשי הערים צריכים לעשות את הדבר הזה.

ישראל כץ: בוטל לנו פרויקט BRT באזור השרון במיליארד שקלים שהיה מוכן לפני שנים ויכול להיות שהיה עוזר לישובים לחלץ אותם.

ישראל כץ: פרויקט בוטל BRT באזור השפלה, גם כן באותו היקף כספי וגם באזור נתניה וזה כי ראשי הערים ברגע האמת לא רצו לתת את העדיפות למרות שהממשלה באה עם מאה אחוזי מימון.

ישראל כץ: בחיפה ובקריות כן הלכו על זה ו לכן הם גם היום רוצים להרחיב את זה וזה מאוד אטרקטיבי ומתקדם מאוד.

ישראל כץ: קרן, בבקשה.

איתן כבל: לפני קרן, אדוני כבר התייחס לזה וגם אני אתייחס לזה באודיטוריום.

איתן כבל: אני אומר את זה לראשי הערים.

איתן כבל: לצערי בחלק מהמקומות הם הופכים להיות החסם המרכזי וצריך שהדברים ייאמרו.

איתן כבל: כמו שהשר אמר, אנחנו מעלים עניינים, יש תקציבים, יש תכניות והחסמים המרכזיים הם של ראשי הרשויות שבלעדיהם – אני אומר את זה כאן והם צופים בנו והדיון משודר – שידעו שחלק מהעניין הוא בעיות מול ראשי הרשויות שמנפנפים את התהליך.

עבד אל חכים חאג' יחיא: באיזו צורה?

איתן כבל: אישורי תכניות, אי הקצאת קרקעות.

ישראל כץ: אישור נת"צ.

ישראל כץ: לעשות את העבודות להקמת נת"צ.

עבד אל חכים חאג' יחיא: אני התכוונתי שמאחר והם רואים אותנו, אז שידעו.

איתן כבל: הם יודעים היטב.

עבד אל חכים חאג' יחיא: לא רק הם.

עבד אל חכים חאג' יחיא: גם הציבור.

איתן כבל: אתה צודק.

איתן כבל: אלה הנת"צים, זה אזורים לתשתיות לאוטובוסים, תחנה מרכזית חדשה, מסופים, פינות התרעננות לנהגי אוטובוסים שזה חלק בלתי נפרד מהתהליך הזה.

קרן טרנר: התחבורה הציבורית זה מעין פאזל.

קרן טרנר: שום דבר לא עובד לבד.

קרן טרנר: אנחנו עובדים במקביל על הרבה מאוד תהליכים.

קרן טרנר: היינו בכמה ישיבות כאן בראשותך וזאת אולי ההזדמנות של המשרד לבוא ולהציג מהתחלה ועד הסוף כי בישיבות השונות בעיקר שמענו.

קרן טרנר: אנחנו כן רוצים להציג את התמונה הכוללת, את המרכיבים השונים ואת מה המשרד עושה.

קרן טרנר: אנחנו מדברים על היררכיה בתחבורה הציבורית.

קרן טרנר: שום דבר לא מגיע לבד.

קרן טרנר: יש לנו מערכות הסעת המונים, יש לנו את הרכבות הכבדות ויש לנו אוטובוסים בין-עירוניים, רכבות קלות, גם רכבות שהן באמצע כמו חיפה-נצרת אבל את זה עוד לא מכירים.

קרן טרנר: יש לנו רשת של הזנה ממונעת שהיא מורכבת מאוטובוסים בעיקר.

קרן טרנר: יהיה לנו רכבל עוד מעט ומוניות שירות כאשר כבר יצא המכרז הראשון ואפילו כבר יש פונים למכרז הראשון.

קרן טרנר: זה נחמד.

קרן טרנר: יש היענות גבוהה למכרז.

קרן טרנר: רק פרסמנו וכבר יש היענות.

ישראל כץ: בגוש דן.

קרן טרנר: כן.

קרן טרנר: המכרז הוא מכרז דו שלבי.

קרן טרנר: המכרז כולל את תנאי הסף ואת ההתמודדות לכל המכרזים עם הגשה ספציפית לגבי תל אביב.

מיטל להבי: רק להעיר שהמסלולים עוד לא מוסכמים.

מיטל להבי: אמרתי את זה ואני אומר את זה בכל ישיבה.

דב חנין: זה בדיוק התיאום הנדרש.

קרן טרנר: אני אזכיר לך את הנת"צים.

איתן כבל: גברתי המנכ"לית, זה בדיוק מה שאני התכוונתי קודם אבל מעבר לעניין הזה, אף אחד – וגם לא חברתנו המכובדת שהיא בת בית כאן – לא יפריע עד סיום ההצגה על ידי המנכ"לית.

קרן טרנר: גם קבענו ישיבה עם מנכ"ל העירייה והכול יהיה בסדר.

קרן טרנר: יש גם אמצעים לא ממונעים, אם אלה אופניים ואם אלה הולכי רגל, והכול חלק מהמערכת.

קרן טרנר: אם אנחנו מתחילים ברשת הסעת ההמונים.

קרן טרנר: מבחינת הרכבות יש לנו תכניות אסטרטגיות, תכניות שמדברות על כמה מהאוכלוסייה תהיה ב-2040 במרחק של 45 דקות מהמטרופולין הקרוב - אנחנו שואפים שאלה יהיו 72 אחוזים מהאוכלוסייה.

קרן טרנר: כמה מהאוכלוסייה במדינת ישראל תהיה במרחק של שעה מתל אביב – 60 אחוזים מהאוכלוסייה.

קרן טרנר: אבל זה לא רק העניין של תכניות 2040.

קרן טרנר: אפשר לראות כבר עכשיו אל מול איפה היינו לפני עשור, ודיברנו על זה בוועדה, היה איזה קו דרדלה של רכבת, הקווים השונים שפתחנו, אם זה עכו-כרמיאל, העמק, קו שדרות, נתיבות, אופקים, באר שבע, הקו לירושלים שהולך להיפתח, 531 שנפתח עכשיו – כל אלה הביאו לגידול של 20 אחוזים במשתמשים רק בשנתיים האחרונות.

קרן טרנר: כלומר, המהפכה הרכבתית כבר קורית.

קרן טרנר: זה לא רק 2040 אלא הרבה מהקווים הוקמו, נפתחו וכבר נהנים בהם בעשור האחרון, היכן שאנחנו נמצאים היום ולא רק ב-2040.

קרן טרנר: גם במטרופולינים השונים, בכל אחד מהמטרופולינים יש תכניות אסטרטגיות.

קרן טרנר: הקווים נבחנים כרגע, האם זה BRT או האם רכז.

קרן טרנר: אנחנו יודעים מה מתוכנן ומתוקצב לביצוע בשנים הקרובות.

קרן טרנר: אנחנו בביצוע של הקו האדום שייפתח במועד, באוקטובר 2021.

קרן טרנר: 2020-2021.

קרן טרנר: יש לנו את הקו הסגול ואת הקו הירוק, שני קווי רכבת קלה שהם כבר בהליך מתקדם של מכרזים ואנחנו בוחנים את שאר הרשת כך שהיא תעמוד בכל המדדים.

קרן טרנר: את הקווים האלו בוודאי צריך והם כבר יוצאים לביצוע.

קרן טרנר: בשנים הקרובות אנחנו כבר נהנה מהם.

קרן טרנר: זה לא עניין ארוך טווח.

קרן טרנר: חיפה נמצאת כבר במצב תחבורתי טוב מבחינת העדפה לתחבורה ציבורית ואנחנו ממשיכים את רשת המטרונית.

קרן טרנר: אנחנו נמשיך אותה לעכו ונמשיך אותה לטירת הכרמל ולנווה שאנן ובציר הרכס אנחנו מוסיפים לזה את הרכבל.

קרן טרנר: אנחנו מוסיפים לזה רכבת חיפה-נצרת.

קרן טרנר: מהפרויקטים כבר נהנים.

קרן טרנר: מטרונית לנשר שכבר יצאה למכרז.

קרן טרנר: בשנים הקרובות נמשיך ונפתח עוד ועוד קווים כאלה ונהנה מהם.

קרן טרנר: גם בירושלים יש לנו תכנית אסטרטגית, גם לרכבות קלות אבל גם להרבה מאוד נתיבי העדפה לתחבורה ציבורית, אם זה כביש 1 של מחלוף סחרוב יחד עם נתיב שלישי שיהיה.

קרן טרנר: כל הכניסה לירושלים תהיה עם נתיב לתחבורה ציבורית עד התחנה המרכזית.

קרן טרנר: יש לנו כניסות מהצפון, מחיזמה, ציר דוכיפת במעלה אדומים ומכביש 60.

קרן טרנר: יש לנו נת"צ מתחלף בכניסה מכל גוש עציון וגם ברחבי העיר כולה.

קרן טרנר: יש לנו עוד תכניות לנת"צים ולתגבור של הקווים.

קרן טרנר: אנחנו רואים שהשקענו הרבה מאוד ויש לנו תכניות רבות גם להמשך אבל כבר צריך לראות שבשנתיים האחרונות כן הבשילו לא מעט תכניות שלנו.

קרן טרנר: לקחנו את 2015 כשנת בסיס ואנחנו רואים את הקו הירוק, זו הרכבת הארצית.

קרן טרנר: יש לנו למעלה מ-20 אחוזים עלייה בביקוש.

קרן טרנר: אנשים שפשוט השאירו את הרכב הפרטי ועלו על הרכבת.

קרן טרנר: יש לנו גידול של מעל 15 אחוזים.

קרן טרנר: זו הרכבת הקלה אבל באוטובוסים, שזה עיקר הדיון שנציג עכשיו, יש לנו כמעט 10 אחוזים גידול בנסיעה באוטובוסים.

קרן טרנר: הגידול באוכלוסייה היה פחות מ-4 אחוזים, כך שכן, אנשים ראו שיש יותר ויותר בשורות בתחום התחבורה הציבורית.

קרן טרנר: אני חושבת שהרבה אנשים לא מודעים בכלל לזה שיש להם קו מתחת לבית, לזה שדברים כבר השתנו, אבל יותר ויותר אנשים נותנים צ'אנס לתחבורה הציבורית ורואים בה טוב.

קרן טרנר: יש לנו הרבה מאוד פרויקטים שמשתלבים ביחד.

קרן טרנר: יש לנו פרויקטים של העדפה בתשתית, רפורמה בתעריפים בכל אחד מהם אני אגע בקצרה.

קרן טרנר: פינה ללא נהג ועלייה מדלת אחורית, הכרטוס שלנו הופך ו נהיה יותר ויותר מתקדם, מוניות שירות, תוספות שירות, מכרזים חדשים, תחרות לקווים עם תוספת שירות משמעותית.

קרן טרנר: אנחנו מנגישים את המידע, אנחנו יוצרים קווים ישירים יותר ולאזורי תעסוקה ובמגזר הערבי אנחנו עושים מהפכה של ממש.

קרן טרנר: קצת לפרט.

קרן טרנר: מבחינת הסדרי העדפה בגוש דן, יש לנו את פרויקט מהיר לעיר.

קרן טרנר: יצאנו לביצוע של חלק מהצירים.

קרן טרנר: הרבה מאוד מהצירים גם יוצאים השנה לביצוע ואנחנו עתידים לראות רשת אחרת לגמרי בגוש דן.

קרן טרנר: אנחנו מדברים על 164 קילומטרים של צירים עירוניים ו-100 קילומטרים צירים בין-עירוניים חדשים שמתווספים לרשת.

קרן טרנר: זה יאפשר לנו לתגבר בצורה משמעותית את השירות ולהגביר את האמינות של השירות.

קרן טרנר: מבחינת רשת אופניים, פרויקט שבעצם מרשת באוטוסטרדות אופניים את גוש דן.

קרן טרנר: עד סוף השנה לא יהיה ציר שלא נתחיל לעבוד בו.

קרן טרנר: זה התחיל בוועדות היגוי, זה התחיל ברעיון שנרקם ותוכנן, ועדת היגוי עם רשויות מקומיות ועם מוסדות התכנון.

ישראל כץ: זה כולל אופניים חשמליים.

קרן טרנר: כן.

קרן טרנר: אופניים חשמליים אמורים לרכוב בשבילים ואם אין שבילים, הם אמורים לנסוע על הכביש.

קרן טרנר: אלה גם שבילים בסטנדרט גבוה יותר משביל אופניים רגיל.

קרן טרנר: רחב יותר.

קרן טרנר: אנחנו משקיעים הרבה מאוד גם בהצללה, עצים בוגרים.

קרן טרנר: יצאנו למכרז לעצים בוגרים כי אנחנו צריכים כל כך הרבה עצים לאורך התוואי, עם ברזיות.

קרן טרנר: זה סטנדרט אחר לגמרי של רכיבה על אופניים.

קרן טרנר: בעניין הזה אנחנו לא מפגרים אחרי העולם.

קרן טרנר: עוד יבואו ללמוד מאתנו מה אנחנו עשינו ועושים.

קרן טרנר: גם מדינות מאוד מתקדמות באירופה עכשיו עובדות על רשת כזו.

קרן טרנר: אני מאמינה שאפילו נקדים את מדינות אירופה בעניין הזה.

קרן טרנר: צריך לומר שכל שביל עובר בכמה רשויות ובכמה רשויות של זכות דרך.

קרן טרנר: כמה חברות שאחראיות.

קרן טרנר: זה פרויקט שהוא מאוד מורכב מבחינה בירוקרטית והוא גם לא זול, כמו שאתם רואים כמה מאות מיליוני שקלים, אבל זה פרויקט שיוצא לדרך.

קרן טרנר: חברת נתיבי אילון מקדמת אותו והשנה - חלק מהצירים כבר החלו – יתחילו העבודות בכל הצירים.

קרן טרנר: הנתיבים המהירים שהם בעצם שכפול להצלחה של הנתיב המהיר בכניסה לתל אביב, שזה בעצם חניון חנה וסע גדול שאנשים יכולים להחנות בו את הרכב שלהם בחינם ולעלות על שאטל בחינם ולנסוע ביחד בתחבורה ציבורית למרכזי הערים.

קרן טרנר: מי שמממן את כל זה, זה רכב פרטי שמשלם אגרה.

קרן טרנר: זה בעצם פרויקט סוציאלי ולאו דווקא נתיב לעשירים כמו שיש הטוענים, כאלה שאולי לא בנבכי המודל.

קרן טרנר: אנחנו בעצם משכפלים את ההצלחה הזאת גם לצפון, למזרח ולדרום עם מקומות חניה שכבר מראש יהיו בהיקף הרבה יותר רחב.

קרן טרנר: אנחנו מדברים על 7,000 מקומות חניה באזור שפיים, על 4,000 מקומות חניה באזור ראשון לציון, כביש 5 עם נת"צ וזה דבר שהולך לשנות את כל מפת הגישה לגוש דן עם הפקקים השונים.

קרן טרנר: רכב פרטי, אדם יכול להחנות את הרכב הפרטי ולעלות על שאטל חינם וכמובן תחבורה ציבורית נוסעת מראש חינם בנתיבים האלה.

קרן טרנר: בשנתיים האחרונות קידמנו רפורמה מאוד משמעותית בתעריפים.

קרן טרנר: התחלנו ברפורמת תעריפים במטרופולינים.

קרן טרנר: המשכנו אותה השנה ברפורמה בין-עירונית ובעצם עכשיו, אם אנחנו מדברים על יוקר מחיה, אם אנחנו מדברים על פערים, במחיר מאוד נמוך אפשר לקנות כרטיס חופשי חודשי ולהתנייד במדינת ישראל במחיר נמוך גם בהשוואה בינלאומית.

קרן טרנר: מה שעלה בעבר, נסיעה של הלוך-חזור, היום במחיר של חצי דרך אפשר לנסוע כמעט בכל הארץ באותו מחיר.

ישראל כץ: בכל כלי התחבורה.

קרן טרנר: בדיוק.

קרן טרנר: הנגשנו גם את הרכבת בתעריף הזה.

קרן טרנר: כלומר, בכרטיס אחד אפשר לנסוע גם ברכבת וגם באוטובוס ועוד מעט גם במוניות השירות וגם ברכבות הקלות.

קרן טרנר: כלומר, בתקנות הקלות אפשר כבר היום.

קרן טרנר: ברכבלים.

קרן טרנר: בעצם כרטיס אחד.

קרן טרנר: גם בחוץ לארץ יש כרטיסים שמאפשרים מעבר.

קרן טרנר: אצלנו הכרטיס הוא כרטיס ארצי ובעצם אדם יכול לקנות כרטיס בקריית שמונה ולהתנייד אתו בירושלים כי אצלנו המערכות לא כמו בחוץ לארץ שהן נפרדות בין מטרופולין למטרופולין.

קרן טרנר: זה דבר שמאוד מקל על נוסעי התחבורה הציבורית ומציע חלופה במחיר הרבה יותר נמוך.

קרן טרנר: אנחנו בעיצומו של מעבר לעלייה מדלת אחורית וכרטוס ללא נהג.

קרן טרנר: השלב הראשון הבסיסי הוא כרטוס ללא נהג, מה שגם מעלה את הבטיחות וגם מקצר את הזמן.

קרן טרנר: לא צריך לבוא ולתת לנהג כסף ושיטען את הרב-קו ב-50 שקלים וב-100 שקלים וכולי.

קרן טרנר: זה מטפל גם במעמד הנהג.

קרן טרנר: אנחנו רוצים שהנהג יעסוק בנהיגה.

קרן טרנר: התחלנו בירושלים.

איתן כבל: נחסוך חלק ניכר בשאלות סביב העניין של אלימות כלפי נהגים בעיקר אלימות כלפי נהגים ערבים.

איתן כבל: לא רק אבל בעיקר.

קרן טרנר: בסדר גמור.

קרן טרנר: אם כן, התחלנו בירושלים ודאגנו להרבה מאוד עמדות הטענה.

קרן טרנר: לאזרחים ותיקים אנחנו עדיין מאפשרים לרכוש את כרטיס הרב-קו על האוטובוס עצמו וגם מי שרוכש חופשי יומי יכול לעשות זאת.

איתן כבל: לא הייתה טרללת יותר גדולה ממה שעשו לי.

קרן טרנר: פשוט פייק ניוז.

איתן כבל: מישהו העלה ציוץ.

ישראל כץ: ממשיכים עם זה.

איתן כבל: ממשיכים עם זה כל תקופה.

ישראל כץ: שוועדת הכלכלה עומדת להתכנס ולבטל את ההנחה לוותיקים.

איתן כבל: כן.

קרן טרנר: יותר הפוך מזה אין.

קריאה: נטרלנו בבאר שבע.

ישראל כץ: חפש את היריבים שלך בתוך המפלגה.

ישראל כץ: לא מאמין שמישהו אחר יכול לחשוב על דבר כזה.

דב חנין: זה היתרון של מפלגות קטנות.

קרן טרנר: התחלנו בירושלים.

קרן טרנר: אנחנו לקראת סוף השנה נעבור גם לתל אביב ומאוחר יותר גם בחיפה.

קרן טרנר: יש כבר אוטובוסים בירושלים עם עלייה מדלת אחורית וגם בתל אביב, שם הכרטוס הוא ללא נהג.

קרן טרנר: בדן בבאר שבע, גם המכרז מראש כלל כרטוס ללא נהג.

קרן טרנר: אני חושבת שהנהגים, במקום שבו יש כרטוס ללא נהג, עלייה מדלת אחורית, הנהגים מתמקדים בנהיגה ואפילו לחלקם יש ממש חוצץ וזה יותר דומה לנהג רכבת מאשר לנהג אוטובוס.

איתן כבל: מאשרים שזה סבבה?

קריאה: מעולה.

קריאה: כן.

דורון עזרא: כן, אבל עכשיו מכים את המפקחים ולא את הנהגים.

איתן כבל: בואו נסיים עם הנהגים.

קרן טרנר: אני ארחיב עוד מעט לגבי מעמד הנהג כי זאת גם תכנית כוללת שאנחנו מקדמים.

קרן טרנר: קווי מוניות השירות שנדונו כאן בהרחבה בוועדה יצאו לדרך.

קרן טרנר: ניתן יהיה להשתמש בב-קו.

ישראל כץ: מגיע לוועדה וליושב ראש הוועדה הרבה קרדיט בעניין הזה.

ישראל כץ: לאפשר לגבש ולהוציא את הרפורמה לדרך.

קרן טרנר: וגם לא להתנות תקנות שונות באישורים כאלה ואחרים, מה שאפשר לנו להתכנס לעשרות ישיבות בלו"ז קצר ולהוציא את המכרז והמכרז כבר באוויר.

קרן טרנר: אני מקווה שבסוף השנה-תחילת שנה הבאה, אנחנו כבר נראה בתל אביב את מוניות השירות החדשות בקווים מתוגברים כשהן מקבלות רב-קו עם טכנולוגיה יותר מתקדמת, עם מידע לנוסעים, עם חיבור למערכות הרישוי.

לאה פדידה: יש הגדלת קווים במקומות חיוניים בפריפריה כמו בתי חולים.

ישראל כץ: ברור.

ישראל כץ: זה גם עבר לעיון הציבור ולתגובות.

קרן טרנר: תכנון הקווים הועבר פעמיים להערות הציבור.

ישראל כץ: פריפריה זה אנחנו.

לאה פדידה: אתה יודע שיש קו אחד מרמת הגולן לבית חולים.

ישראל כץ: זאת בדיוק המהפכה.

איתן כבל: חלק מזה, אם תוך כדי תנועה יסתבר שהקווים שנקבעו לא עונים על הציפיות הבסיסיות שיצאו אתן לדרך, יהיה אפשר - - -

עבד אל חכים חאג' יחיא: זה לא קדוש.

איתן כבל: זה לא קדוש.

עבד אל חכים חאג' יחיא: צריכה להיות גמישות.

קרן טרנר: הקפדנו במכרז להשאיר את הגמישות כדי שבסוף הסיכונים הם על מפעיל המונית.

קרן טרנר: סיכוני הביקוש הם על החברה המפעילה אבל אפשרנו לשנות את הקווים והמכרז נעשה בצורה גמישה שתאפשר את השינוי וההתאמה אם נראה שיש ביקוש במקום אחר ונלמד שיש שינויים כאלה ואחרים.

קרן טרנר: אנחנו מוציאים הרבה מאוד אשכולות תחבורה ציבורית לתחרות.

קרן טרנר: חשוב להגיד שלא רק שאנחנו מוציאים לתחרות אלא אנחנו עומדים גם על הניסיון שלנו עם חברות, מה שאמור לתמרץ אותן בכלל הארץ כמו שצריך, אבל בזמן שאנחנו מוציאים למכרז, אנחנו בעצם מוסיפים עשרות אחוזים תוספות שירות בכל מקום בו אנחנו מפרסמים את המכרז.

קרן טרנר: השנה אנחנו נפרסם מכרז גם בירושלים.

קרן טרנר: אנחנו מוציאים משהו כמו 50 אחוזים מפעילות אגד בירושלים למכרז לשני מכרזים נפרדים, כי אנחנו הולכים להעלות בצורה משמעותית מאוד את היקף השירות.

קרן טרנר: יש לנו הרבה מאוד עבודה בהיבט הזה.

קרן טרנר: מדי שנה יש לנו בין שלושה לחמישה מכרזים שאנחנו מוציאים ומלווים כמובן מכרזים קיימים.

קרן טרנר: מבחינת שיפור מעמד הנהג.

איתן כבל: לפני שיפור מעמד הנהג צריך לומר עוד בשורה.

איתן כבל: בירושלים משרד התחבורה נאות והולך להוציא מכרז מוניות שירות, שזאת מהפכה מאוד גדולה.

איתן כבל: מוניות שירות זה לא דבר שמתקיים ולא התקיים אף פעם בירושלים וצריך באמת לפרגן גם בעניין הזה.

איתן כבל: המכרז בהכנה.

קרן טרנר: כן.

קרן טרנר: כל הארץ כך.

קרן טרנר: יש לנו עד סוף שנה הבאה לסיים את כל הארץ, כמובן בתקווה לסיים לפני.

קרן טרנר: מבחינת מעמד הנהג.

קרן טרנר: אין לנו ספק שהכול מתחיל ונגמר בנהג האוטובוס.

קרן טרנר: אנחנו רואים שיש לנו כמה אתגרים היום בתחום הזה.

קרן טרנר: דבר ראשון, נושא תנאי השכר.

קרן טרנר: הצלחנו יחד עם הנהלות החברות ויחד עם הארגונים המייצגים שההסכמים עם העובדים יהיו הסכמים הרבה יותר אטרקטיביים.

קרן טרנר: משלמים כבר שכר מאוד יפה לנהגים, 44 שקלים לשעה, 43 שקלים לשעה ומעלה, מה שהופך את זה להרבה יותר אטרקטיבי.

קרן טרנר: ראינו שהיום מי שרוצה להיות נהג אוטובוס מגיש בקשה ונדרש לעבור בדיקה יחסית מהירה ברשות הרישוי שלנו אבל אחר כך הוא התעכב למעלה מחצי שנה במכון הרפואי לבטיחות בדרכים של משרד הבריאות.

קרן טרנר: יצאנו במכרז לתהליך מקוצר עוקף המכון הרפואי וכבר התחילו נהגים לקבל אישור שהם יכולים להיות נהגי אוטובוס בתוך שלושה שבועות.

עבד אל חכים חאג' יחיא: שאלה.

עבד אל חכים חאג' יחיא: השכר משתפר.

עבד אל חכים חאג' יחיא: השאלה אם מגבילים גם את מספר השעות של נהג האוטובוס.

עבד אל חכים חאג' יחיא: אני לא רוצה שהוא יגיע יותר מדי עייף.

קרן טרנר: אני חושבת שככל שיהיו לנו יותר נהגים, הם אולי ינהגו פחות והם מחויבים לפי חוק שעות עבודה ומנוחה.

קרן טרנר: ההנהלות מחויבות בכך.

קרן טרנר: כשיש מחסור בנהגים, זה אף פעם לא טוב כי אז גם אם החוק מאפשר שעות נוספות, זה מאמץ.

עבד אל חכים חאג' יחיא: בינתיים אין הגבלה.

קרן טרנר: ההגבלה היא בחוק.

קרן טרנר: חוק שעות עבודה ומנוחה.

קרן טרנר: העבודה היא בהתאם לחוק.

ישראל כץ: חקיקה חדשה שמונחת כבר 10 שנים בוויכוח פנימי בין כל מיני גורמים ולא מבשילה.

ישראל כץ: היה דוח ציבורי.

ישראל כץ: החוק קיים.

איתן כבל: תכף נאפשר שאלות והתייחסויות.

קרן טרנר: אנחנו בעצם רואים שהעלאת השכר והמאמצים של החברות לגייס עוד ועוד נהגים.

קרן טרנר: יש לנו מחסור של כ-3,000 נהגים.

קרן טרנר: אנחנו רואים שהמאמצים בעצם כן מביאים לעוד ועוד ביקוש.

קרן טרנר: לשמחתי הצלחנו ליצור את ההליך המקוצר לבדיקות של האוכלוסייה הזאת ואנחנו צופים שלמערכת יזרמו יותר נהגים.

קרן טרנר: דיברנו על תיקוף וטעינה ללא נהג.

קרן טרנר: אנחנו חושבים שכאשר הנהג יתעסק בעיקר בנהיגה, יהיה לו הרבה יותר טוב.

קרן טרנר: לא התעסקות עם כסף וויכוחים, כן שילמת ולא שילמת.

קרן טרנר: האוכלוסייה שעולה לאוטובוס תצטרך לפעול על פי חוק ולתקף במכשירי תיקוף שיוצבו לאורך האוטובוס ומי שלא יתקף, יהיה חוק שיגיע מאוד בקרוב לוועדה ויהיו קנסות ויהיו פקחים ולפקחים יהיו סמכויות אבל זה לא יוטל על הנהג עצמו.

קרן טרנר: שמענו הרבה מאוד תלונות של נהגים שאין להם מקום להתרענן, לנוח ולעשות את הצרכים.

קרן טרנר: על אף שזאת לא בעיה כספית והחברות אמורות להסדיר מבנים לנהגים, יש לנו הרבה קשיים מרשויות מקומיות להסבה של מבני מנוחה לנהגים.

קרן טרנר: מה שעשינו, יצאנו במכרז למבנים יבילים, לרבות מבנים על גלגלים.

קרן טרנר: מה שטוב לחתונות, טוב גם לנהגים.

קרן טרנר: לשמחתי עיריית תל אביב הסכימה לכך שהסבה של מבנה יביל על גלגלים לא דורש היתר ואנחנו כבר בשלב סופי של המכרז ואני מקווה שנראה בקרוב את המבנים האלה מפוזרים ברחבי הערים מה שישפר מאוד את התנאים לנהגים.

קרן טרנר: דבר נוסף שאנחנו עושים ואנחנו בסיכומים אחרונים בעניין הזה עם משרד האוצר.

קרן טרנר: אנחנו מציבים מצלמות בכל האוטובוסים.

קרן טרנר: זאת אומרת, מאוד בקרוב בכל אוטובוס במדינת ישראל תהיה מצלמה ואני חושבת שהנהג ירגיש הרבה יותר בטוח מבחינת האלימות כי הכול יתועד.

קרן טרנר: היום הנהג חווה 50 אנשים עם פלאפונים שיכולים להציג את הגרסה שלהם אבל תהיה גם את גרסת נהג האוטובוס וזאת המצלמה שתמוקם במקום המתאים ותצלם את כל מה שמתרחש ותוכל להגן על הנהג.

ישראל כץ: לאן זה גם ישודר?

ישראל כץ: לאן זה יועבר?

קרן טרנר: זה נשמר.

קרן טרנר: ברגע שקורה איזשהו אירוע, יש את זה.

ישראל כץ: באחריות החברה.

קרן טרנר: באחריות החברה.

קרן טרנר: כן.

קרן טרנר: החברות מציבות ואנחנו מסייעים להן במימון של זה.

קרן טרנר: אנחנו מתכוונים להתקין אלפי סככות חדשות.

קרן טרנר: סיימנו מכרז לסככות חדשות.

קרן טרנר: אנחנו מתכוונים להציב אלפי סככות במדינת ישראל בכל מקום שבו יש היום רק דגל אבל זה לא רק תחנת הורדה אלא מקום המתנה.

קרן טרנר: תהיה סככה ויהיה מקום לשבת ולא ירד גשם על הנוסעים.

ישראל כץ: כל תחנה לא תקינה, גם היא תוחלף.

קרן טרנר: נכון.

קרן טרנר: גם תחנות לא תקינות עם ונדליזם ובלאי, גם הן יוחלפו.

קרן טרנר: יצאנו למכרז עם סוגים שונים של תחנות.

קרן טרנר: במקום שבו מזג האוויר הוא כמו בדרום ובצפון, יש מבנה קצת שונה להגנה יותר טובה מבחינת הרוחות, משהו יותר מודולרי, מבנים שונים של תחנות.

קרן טרנר: נוסף על זה שילוט אלקטרוני גם יותקן בהרבה מאוד צירים.

קרן טרנר: בנושא של סככות אנחנו מתעדפים את הפריפריה ובנושא של שילוט את המקומות שיש בהם הרבה מאוד תחבורה ציבורית, אבל בסככות אנחנו נותנים עדיפות לצפון ולדרום על פני המרכז.

קרן טרנר: זאת אומרת, יהיו גם במרכז אבל שם יותר.

ישראל כץ: יהיו בכל מקום.

קרן טרנר: יהיו בכל מקום.

תמר זנדברג: מה הממשק של זה עם החברות המפעילות?

תמר זנדברג: גם של השילוט וגם של הסככה.

קרן טרנר: הרבה פעמים אנחנו מממנים להן כדי שהן יבצעו.

קרן טרנר: בכל מקרה, כשזה המפעיל או אנחנו, אנחנו המממנים.

קרן טרנר: עכשיו השאלה אם אנחנו מממנים ישירות סככה, נגיד מעבירים תקציב לנתיבי ישראל ונתיבי ישראל מתקינה, או שאנחנו יוצאים למכרז חדש באזור מסוים ואז במסגרת המכרז גם שמים תקציב.

קרן טרנר: חלק מהיערכות החברה זה גם התקנת שלטים והתקנת סככות.

קרן טרנר: זאת אומרת, אלה זרועות ביצוע שונות במימון משרד התחבורה.

מיטל להבי: גם בהקמה או רק למתקן?

קרן טרנר: זאת הקמה.

קרן טרנר: ההקמה לוקחת בחשבון גם איקס אלפי שקלים של ההתאמה.

תמר זנדברג: אמרת שזה יוצא למכרז.

ישראל כץ: כבר יצא.

קרן טרנר: את הדגם נתנו כמה שאנחנו רוצים.

תמר זנדברג: לכל המפעילים בכל הארץ אותו הדבר?

קרן טרנר: כן.

קרן טרנר: יש שלושה דגמים מרכזיים.

קרן טרנר: הדגם, בגדול כן.

שלום בן משה: נתנו לרשויות אפשרות לבחור.

קרן טרנר: הסככות שלנו הן סככות סטנדרטיות.

ישראל כץ: הדגמים הולכים לחברות הייצור.

ישראל כץ: לא למפעיל.

תמר זנדברג: אני שואלת על מפעיל הקו, על מפעילי האוטובוס.

קרן טרנר: מפעיל האוטובוס לא מחליט איזו סככה.

קרן טרנר: אנחנו מחליטים.

תמר זנדברג: אבל מה הממשק בינכם לבין המפעיל?

דרור גנון: בתחבורה הציבורית?

תמר זנדברג: כן.

תמר זנדברג: אחת הבעיות היא שהאחידות בסככה ובשילוט, בעיקר בשילוט שמותקן על הדבר הזה, היא פר מפעיל ולא פר תחנה.

דרור גנון: הוא פר תחנה.

קרן טרנר: ההנחיות שלנו הן אחידות לכל המפעילים וגם ברוב התחנות יש כמה מפעילים.

קרן טרנר: אם יש אולי תחנה ישנה, אולי שם העניין.

קרן טרנר: אבל חלק מהעניין הוא להחליף במדינת ישראל והיכן שאין, לשים.

תמר זנדברג: זה מה שאני שואלת.

תמר זנדברג: במקומות בהם יש שלטים שונים ומידע שונה של מפעילים שונים.

ישראל כץ: אולי דרור יענה.

איתן כבל: תציג את עצמך.

איתן כבל: שם ותפקיד.

דרור גנון: מנהל אגף בכיר, תחבורה ציבורית.

דרור גנון: כל תחנה, יש לה מק"ט ולמק"ט הזה יש את כל הקווים שחולפים בתחנה לפי מפעיל ולפי כיוון.

דרור גנון: הניהול של התחנה מתבצע ברמת המק"ט ולא ברמת המפעיל.

דרור גנון: אנחנו נעזרים במפעילים כקבלנים לטובת ההתקנה אבל לאחר מכן התחזוקה וכל הניהול של המידע בתחנה מתבצע על ידי המשרד.

דרור גנון: התחזוקה מתבצעת היום על ידי העיריות ובעתיד אנחנו ננהל את זה במסגרת המכרז החדש דרך הזכיינים.

דרור גנון: הסטנדרט והתקינה של הסככות החדשות הם כאלה שלקחו בחשבון את כל הבעיות שחווינו בעבר, שזה הגנה מפני שמש, גשם, יש סככות שהן ייחודיות לאזורים גשומים במיוחד, לכאלה שהם חמים במיוחד וכן הלאה.

קרן טרנר: כשאני מסתכלת על האתגרים המשמעותיים שיש לנו לשיפור השירות, יש לנו את המחסור בנהגים ואת מעמד הנהג, יש לנו מחסור במוספים תפעוליים כשבעצם שני הדברים האלה הרבה פעמים מקשים עלינו להוסיף שירות כבר היום.

קרן טרנר: היינו רוצים להוסיף שירות כבר היום בירושלים, היינו רוצים להוסיף שירות כבר היום לעתידים, אבל אם אין לנו מסוף תפעולי, אנחנו לא יכולים והמחסור בנהגים גם מקשה עלינו.

ישראל כץ: היינו רוצים שסוגיית התחנה המרכזית תוכרע באחריות עיריית תל אביב כי העירייה צריכה לתת קרקע בסופו של דבר.

ישראל כץ: כך זה בכל מקום.

קרן טרנר: מוסדות התכנון גם צריכים לסייע, גם עם הרשויות המקומיות.

קרן טרנר: מוסדות התכנון צריכים גם הם לסייע בשמירה על מקום למסופים האלה ולתחנות מרכזיות וגם בתכנון שכונות שלא מקשה על התחבורה הציבורית.

איתן כבל: שזה חלק מהעניין.

איתן כבל: התכנון של השכונות הוא לא ידידותי לתחבורה ציבורית וצריך שהדברים האלה ייאמרו.

איתן כבל: גם הוצגה כאן התפיסה.

איתן כבל: זה פשוט לא מתכתב עם תחבורה ציבורית.

קרן טרנר: חוץ מאופי השכונה, אני חייבת לומר שאנחנו היום מאוד מתוסכלים מהאופן שבו נשמרות העתודות לתחבורה ציבורית בתכניות של מוסדות התכנון.

קרן טרנר: נתנו בוועדה את הדוגמה של חריש.

קרן טרנר: הבקשה שלנו הייתה לאיקס דונמים ובסוף נתנו לנו חצי דונם.

קרן טרנר: יש לנו את זה רק עכשיו בתכנית ותמ"לית של בני ברק.

קרן טרנר: איך יכול להיות שאנחנו מבקשים איקס דונמים והוותמ"ל, בגלל צרכים של תעסוקה ודיור ומה שזה לא יהיה, מצמצמת את שטח המסוף לתחבורה ציבורית.

קרן טרנר: אם אין לאוטובוס היכן לעמוד, אי אפשר להוסיף אוטובוסים.

קרן טרנר: זה כמו שדה תעופה ומטוסים.

קרן טרנר: אם אין להם היכן לנחות, אי אפשר להטיס אותם.

קרן טרנר: אחד הדברים עליהם דיברנו הוא שיהיה איזשהו נוהל של תסקיר חובה, כמו שיש חובה לבצע תסקיר השפעה על הסביבה ומוסדות התכנון יחויבו לתסקיר תחבורה ציבורית בעת תכנון שכונות חדשות.

קרן טרנר: העדפה בתשתית, מה שאנחנו כבר בביצוע ועובדים עליו מאוד קשה, תאפשר לנו גם להעלות את מהירות הנסיעה אבל גם את אמינות הנסיעה.

קרן טרנר: אדם יוכל לעלות על אוטובוס ולדעת מתי הוא מגיע ולא יהיה שוני כל כך גדול.

קרן טרנר: גם נוכל להעלות תדירות.

קרן טרנר: העדפה בתשתית מאפשרת לנו גם להעלות תדירות וגם שהכול יהיה הרבה יותר אמין.

קרן טרנר: אנחנו כן מדברים, אנחנו בשיח עם משרד האוצר, עם רשות המסים, עם אגף התקציבים, על נושא של שינוי בהרגלי הנסיעה, אם זה אומר פדיון חניה, אם זה אומר זקיפות הטבה כאלה ואחרות, אבל בעיקר היינו רוצים ליצור תמריצים חיוביים למעסיקים ולפרטים השונים לנסוע ביחד, לא להגיע ברכב הפרטי.

קרן טרנר: אם זה אומר לסייע בהסעות למעסיקים, אם זה אומר לתמרץ בכסף עובדים לא להגיע עם הרכב הפרטי שלהם ולקבל איזשהו פדיון של החניה, זה גם חלק מהדברים עליהם אנחנו עובדים.

קרן טרנר: אנחנו צריכים את שיתוף הפעולה של כולם.

קרן טרנר: כמעט כל הגופים נוגעים בצורה כזו או אחרת לנושא.

קרן טרנר: עד כאן.

ישראל כץ: אולי דרור יוסיף בשתי דקות.

איתן כבל: משהו נוסף או שהמנכ"לית שולטת.

דרור גנון: המנכ"לית שולטת ביד רמה.

ישראל כץ: מאחר שדרור משפשף סוליות בשטח, בואו נשמע אותו.

איתן כבל: דרור, בבקשה, ותודה על כל מה שאתה עושה.

דרור גנון: תודה רבה.

דרור גנון: כל הנושא של מתקני נוחות לנהגים או נקרא לזה מתקני מנוחה, המתנה, הוא קריטי.

דרור גנון: אנחנו היינו עדים וערים גם בוועדה לכל הנושא של תנאי העסקה של הנהגים.

דרור גנון: הקידום של הנושא הזה חשוב מאוד גם מול הרשויות המקומיות.

דרור גנון: אנחנו עכשיו נמצאים בסיומו של קול קורא כאשר במהלך שלושת השבועות הקרובים נבחר זכיינים ולכאורה מאותו רגע יהיה פרק זמן קצר של הרכבה ונוכל להתקין.

דרור גנון: רשות שתשתף פעולה ותסכים להציב בתחומה את המתקנים האלה, היא גם תוכל בהמשך לשפר את התחבורה הציבורית שלה כי אז נוכל לתת רמת שירות טובה יותר ואמינה יותר בתחנות הקצה.

אברהם יוסף סלומה: מתי?

אברהם יוסף סלומה: ב-2050?

דרור גנון: לא.

דרור גנון: זה אמור להיות עד סוף השנה.

ישראל כץ: משפט אחד.

ישראל כץ: המסה העיקרית של הדברים האלה היא תקרה כבר בשנים הקרובות.

ישראל כץ: היעדים ארוכי הטווח הם חשובים ומתקדמים לקראתם.

ישראל כץ: אבל בפאזל הזה הייתי אומר ש-70 אחוזים מהדברים הם דברים שכבר קרו, קורים ויקרו.

ישראל כץ: כולם מתוקצבים, הם כולם הוטלו על גורמים, חברות, רשויות.

ישראל כץ: מאוד חשוב לא למנוע ולא לעכב ולעשות.

ישראל כץ: כמו שקרן אמרה, ברגע שהפאזל מתחיל להתחבר, התועלות באות בצורה משמעותית לידי ביטוי.

ישראל כץ: אני חייב גם לומר שהמדינה חתמה על הסכמים עם חברת דן, לאחר מכן עם חברת אגד, והם 50 אחוזים משוק התחבורה הציבורית, ואני שבע רצון וגם משרד התחבורה שבע רצון.

ישראל כץ: הפקידות במשרד התחבורה שבעת רצון, החברות שבעות רצון והעובדים שבעי רצון כי באמת כולם הבינו כאן מה המשמעות של תחבורה ציבורית ומה המשמעות של הצורך של הגורמים שעוסקים בכך ושל העובדים להיות במקום שעושה את זה בצורה הטובה ביותר, כי להיות במקום הזה, כמו השמים הפתוחים או הרפורמה ברכבת או הרפורמה בתשתיות, הרפורמה בתחבורה הציבורית מביאה למקום שרק מתקדמים ולא רבים ולא עוסקים באותם דברים שמעכבים.

ישראל כץ: אני חושב שאנחנו צועדים וכמובן החברות האחרות, האשכולות, כל הדברים, צועדים.

ישראל כץ: החברות האלה גם יכולות להשתלב בכלי תחבורה ציבורית כמו הסעות קלות ודברים אחרים כמובן בדרך שלא תפגע בתחרות ולכן הממד הזה מצטרף לכל מה שאנחנו אומרים והוא מבטיח.

ישראל כץ: יחד עם חברות זרות ניגשו, עד כמה שאני יודע, למכרזים בדרך שאתם עושים אותם להקמת והפעלת הקווים הבאים בירושלים שבעה או שמונה תאגידים בינלאומיים או קונצרנים בינלאומיים מכל המקומות.

ישראל כץ: יש בזה הבעת אמון במערכת הישראלית לבנות ולהקים בירושלים.

ישראל כץ: גם בתל אביב ובכל מקום.

ישראל כץ: יש שם שילוב בין גורמים מקומיים, בין גורמים זרים, וכל זה ברמה הגבוהה ביותר.

ישראל כץ: זאת אומרת, לא רק ההקמה והדברים האלה, אלא גם ההפעלה העתידית הולכת להיות ברמה הגבוהה ביותר.

קרן טרנר: קובי רצה לציין שיש גם קבוצה יפנית.

קרן טרנר: אני לא חושבת שזה הזמן לומר את זה.

ישראל כץ: למה לא?

ישראל כץ: נרשמו בגבורה.

איתן כבל: הלוואי עלינו.

איתן כבל: תודה גברתי.

איתן כבל: זה לא מי שמצליח לקום יותר מהר, הוא גם מקבל שאלה.

איתן כבל: אני לא רוצה להרחיב כיוון שיש לנו את האודיטוריום ואני לא רוצה לגזול מכם את השאלות שאתם מבקשים לשאול.

איתן כבל: אני רק רוצה שנבין.

איתן כבל: אני לא מדבר על נושאים ארוכי טווח.

איתן כבל: בסוף אנחנו מדברים על שלוש נקודות מרכזיות שהן בתוך הליבה המיידית - נת"צים, כל הסיפור של חניונים ומקומות לנהגים להתרעננות, והדבר האחרון הוא מעמדו של הנהג.

אברהם יוסף סלומה: מה עם עלות מונית מכאן לרמת גן?

ישראל כץ: נטפל בזה.

איתן כבל: אנחנו תכף נתייחס לזה.

ישראל כץ: חשוב לנו מאוד העניין של הנגישות לבעלי מוגבלויות.

ישראל כץ: אם יש הערות או דברים, נא להעביר.

איתן כבל: זה עלה כאן

איתן כבל: בדיוני הוועדה בצורה מאוד משמעותית בשימוע כולל בדיקה של מוניות שזה לא מתקיים באף מקום בעולם ולמרות זאת ביקשנו לעשות.

אברהם יוסף סלומה: מחיר שווה לכל נפש.

אברהם יוסף סלומה: לא כאן.

אברהם יוסף סלומה: כאן הם מגזימים.

איתן כבל: אני אאפשר לך להתייחס.

איתן כבל: אני רק רוצה לומר שאלה שלושת הנקודות.

איתן כבל: יש את הנושאים לטווחים הארוכים אבל קודם כל אלה.

איתן כבל: ברגע שהצלחנו להוציא מן הכוח אל הפועל את שלושת הנקודות האלה, אנחנו בעולם תוכן אחר לגמרי מבחינת ההתייחסות.

איתן כבל: דב בבקשה, תמר לאחר מכן ואז האנשים יוכלו לשאול שאלות.

דב חנין: תודה לך אדוני היושב ראש.

דב חנין: תודה לא רק על רשות הדיבור אלא על גיוס ועדת הכלכלה למאמץ הגדול הזה של השימוע, המסקנות והעבודה המרשימה שאתה הובלת.

דב חנין: תודה לך קרן, לך אדוני השר, לאנשי המשרד, לאנשי משרד האוצר, לכל מי שליווה אותנו, על השותפות, המחשבה המשותפת.

דב חנין: תודה לך קרן, אדוני השר, המנכ"לית, לא רק על העבודה אלא גם על הפתרונות שאתם מציגים בפנינו.

דב חנין: אנחנו רואים את זה מאוד מאוד בחיוב ובהערכה.

דב חנין: אנחנו ניצבים בפני אתגר מאוד מאוד גדול.

דב חנין: אדוני השר, אתה אמרת שאתה בשנה הבאה תציין 10 שנים בתפקיד ובתחילת הקדנציה שלך, הצוות שלך ומשרד האוצר עשה בדיקה והגיע למסקנה שאנחנו בפיגור של עשרות שנים בתחום התחבורה הציבורית.

דב חנין: פיגור של עשרות שנים זה מאמץ גדול כדי לסגור אותו.

דב חנין: זה מאמץ מאוד מאוד גדול לסגור אותו ואנחנו צריכים לעשות את המאמץ הזה ביחד.

דב חנין: זה לא פשוט.

דב חנין: זה מחייב הרבה הרבה שינויים בחברה שלנו ובהיערכות שלנו כי תחבורה ציבורית זה נושא בעל משמעות עצומה מבחינה כלכלית, מבחינה חברתית, מבחינה סביבתית.

דב חנין: תחבורה ציבורית היא בעצם עורק החיים של החברה שלנו.

דב חנין: אתה הזכרת אדוני השר את סוגיית הרכבת ואני רוצה לומר כאן שאנחנו לא שכחנו שעל הרכבת היה מאבק.

דב חנין: אתה ניהלת מאבקים על הרכבת כי היו גורמים שחשבו שאולי לא צריך רכבת והיום כשאנחנו נוסעים ברכבות ממקום למקום, אנחנו מבינים כמה הרכבת הזאת חיונית וכמה כאשר רכבת מגיעה למקום, היא בעצם משנה את ההתרחשות באותו מקום.

דב חנין: כאן בוועדה אנחנו עבדנו ביחד ושיתפנו פעולה בנושאים מאוד מאוד גדולים, ברפורמה, במחירים, ברפורמת מוניות השירות, בנושא האכיפה בנת"צים ואנחנו עומדים בפני האתגר הגדול של האוטובוסים.

דב חנין: כמו שאמרת אדוני השר, האוטובוסים הם הליבה של מערכת התחבורה הציבורית בישראל.

דב חנין: כשאני מדבר על אוטובוסים, אני מדבר על הרבה נושאים שהוזכרו כאן.

דב חנין: על נהגים, על נת"צים, על מסופים, על התחנה המרכזית בתל אביב למשל שאדוני השר צודק, עיריית תל אביב צריכה אכן לתת שטח כדי שאפשר יהיה לצאת מהמקום הזה.

רפאל שמואל: ושלא יוציאו אותנו מהכרמלית, את חברת דן.

רפאל שמואל: עשר שנים עיריית תל אביב תובעת את דן לצאת מהכרמלית.

רפאל שמואל: מסוף הכי גדול.

רפאל שמואל: עשר שנים תובעים אותנו.

מיטל להבי: אני אתך במאבק הזה.

רפאל שמואל: נכון.

רפאל שמואל: אז תעזרי לנו.

רפאל שמואל: 10 שנים תובעים אותנו.

קריאה: לא מוציאים משם תחבורה ציבורית.

דב חנין: אני מבטיח אדוני היושב ראש שאנחנו נעשה דיון מיוחד עם עיריית תל אביב בסוגיית המסופים, תחנה מרכזית וכדומה.

רפאל שמואל: 10 שנים אנחנו בבתי משפט אתם.

דב חנין: סוגיית תחנות האוטובוס שאני מקדם בברכה, זה מהלך שגם אנחנו מקדמים בחקיקה וטוב שאתם מקדמים את המהלך הזה בפתרונות.

דב חנין: אני מקווה שנשלב ידיים כדי לקדם את זה ביחד.

דב חנין: כאן נמצאים המשוכנעים.

דב חנין: מסביב לשולחן הזה נמצאים השותפים במאבק, אנשים במשרד התחבורה, משרד האוצר, חברות אוטובוס, נהגים, ארגוני תחבורה ציבורית.

דב חנין: אנחנו הבנו כבר את הבעיה ואנחנו גם בגדול מבינים את כיוון הפתרון.

דב חנין: אבל צריך לומר ביושר שיש גם גורמים שעדיין לא יודעים ועדיין לא נמצאים אתנו.

דב חנין: גם בנושא של נהגים לפעמים יש לנו ויכוחים עם גורמים שלא נמצאים בחדר הזה שלא מבינים בדיוק מה צריך לעשות כדי להגן על הנהג וכדי לחזק אותו ולשפר את מעמדו.

דב חנין: גם נושאים שאנחנו נלחמנו עליהם ביחד.

דב חנין: תכנית כל כך גדולה וכל כך משמעותית כמו מהיר לעיר, תכנית שהיא באמת צנתור גוש דן בנתיבי תחבורה ציבורית, אני מצטער לומר לכם - אנחנו שומעים את זה בהרבה צער - שיש עיריות שגם היום יכולות לבוא ולומר שהן מוכנות שיהיו נת"צ ובלבד שכל העולם יעשה נת"צ לפנינו.

דב חנין: זו גישה לא נכונה.

דב חנין: זו גישה שתתקע את כולנו בסופו של דבר.

דב חנין: להפך, הגישה צריכה להיות שאני רוצה להיות הראשון, תעשו אצלי את הנת"צ ראשון ואחר כך כל האחרים מסביב.

דב חנין: אנחנו באותה גישה של שותפות ושיתוף פעולה נצטרך להתמודד עם כל החסמים ועם כל האתגרים האלה.

דב חנין: אנחנו נצטרך להתמודד עם התנגדויות ונצטרך לעשות את זה ביחד, בשותפות, בשיתוף פעולה כדי לשכנע ובמידת הצורך גם כדי להתווכח עם מי שעדיין לא הבין כמה תחבורה ציבורית היא חשובה.

דב חנין: אני מקווה שבאמת בהמשך לשימוע הזה אנחנו נקדם הרבה שותפויות והרבה שיתופי פעולה.

דב חנין: אדוני השר, בצדק אמרת, אתם בממשלה הרשות המבצעת ואנחנו בכנסת הרשות המחוקקת והמפקחת ואנחנו יכולים ורוצים לעזור, לא רק בפיתוח אלא גם בחקיקה.

דב חנין: אם החקיקה שלנו יכולה לקדם את מערכת התחבורה הציבורית, אנחנו נעשה את זה בכל הכוח ובכל ההתלהבות.

איתן כבל: תודה ליושב ראש ועדת המשנה לתחבורה ציבורית.

איתן כבל: אני מבקש מתמר שהיא שותפה שלנו בעניין וגם היא מהמובילות שנים את הנושא של התחבורה הציבורית, גם במסגרת השדולה.

תמר זנדברג: תודה רבה אדוני היושב ראש.

תמר זנדברג: אני מצטרפת לברכות גם על היוזמה של היום הזה, גם לשר, למנכ"לית ולכל הצוות.

תמר זנדברג: לדעתי הדיון הזה הוא אחד הדיונים העמוסים ביותר בוועדה הזאת ובכנסת בכלל וזה רק עדות לכך שהבעיה הזו – לדעתי זה קרה בשנים האחרונות עת הייתה איזושהי בעיה שאין לה שם, לא הצלחנו להבין למה אנחנו עומדים יותר ויותר בפקקים, למה האוטובוסים או מערכת התחבורה הציבורית היא כזאת מקרטעת, היא צפופה, היא מאחרת, למה מוניות השירות שבאמת השנה הייתה פריצת דרך מאוד מאוד משמעותית כאן בוועדה והרבה בזכותך אדוני היושב ראש, למה הן אמצעי תחבורה כל כך דל שנמצא מאחור, ובאמת בשנים האחרונות המודעות לכך מאוד מאוד עולה.

תמר זנדברג: אני חושבת שזה קשור גם לתנופת הבנייה, זה קשור למשבר הדיור, זה קשור להרבה מאוד נושאים שהחברה הישראלית עוסקת בהם בלי לשים לב שהתחבורה הציבורית היא איזשהו מצע, איזושהי פלטפורמה שנמצאת מתחת ליכולת שלנו לצאת מהבית, להגיע לעבודה, לראות את הילדים יותר זמן ביום בלי שנעמוד בפקקים וכולי וכולי.

תמר זנדברג: אני רוצה לומר שני דברים.

תמר זנדברג: האחד לגישה הכללית, ואנחנו עוסקים בזה הרבה.

תמר זנדברג: באמת הוצגה כאן כל הפעילות של משרד התחבורה שמתמקד בשני סוגים של דברים.

תמר זנדברג: האחד, בפרויקטים הגדולים, הפרויקטים המסילתיים, ברכבת הקלה, ברכבת הכבדה, במטרו, בכל הפרויקטים הגדולים האלה, וחשוב מאוד להעלות על נס ביום כזה גם את אמצעי התחבורה המרכזי שבו נוסעים רוב אזרחי מדינת ישראל שמשתמשי בתחבורה הציבורית ואלה הם האוטובוסים.

תמר זנדברג: הרבה מהדברים בהם דיברנו כאן, הם כאילו נושאים קטנים ונקודתיים.

תמר זנדברג: התנאים של הנהגים, העדפה בתשתיות, אני רוצה לציין כאן את הנושא של הנת"צים שהוטל כאן כמעט באופן מלא לפתחן של הרשויות אבל אני רוצה להזכיר שהנת"צים הבין-עירוניים הם בסמכות משרד התחבורה.

ישראל כץ: כולם מבוצעים.

תמר זנדברג: היינו שמחים לשמוע גם שם על התקדמות.

האיגום שהיה, היה רק ברשויות המקומיות.

קרן טרנר: לא היה.

קרן טרנר: עדיין.

תמר זנדברג: דבר שני שנמצא בכנסת זה הנושא של רשויות התחבורה המטרופוליניות ונשמח לשמוע התייחסות.

ישראל כץ: אנחנו יזמנו.

ישראל כץ: הכנסת עיכבה.

תמר זנדברג: אדוני התחיל את דבריו בכך שהוא שבר שיא של 10 שנים באותו משרד.

ישראל כץ: עוד מעט 10 שנים.

תמר זנדברג: עומד לשבור שיא באותו משרד, באותה ממשלה.

תמר זנדברג: אני בטוחה שלמשרד התחבורה יש ממשקי עבודה גם עם הכנסת וגם עם ועדת הפנים, היכן שזה תקוע.

תמר זנדברג: זה שזה נמצא על שולחן הכנסת כבר כל כך הרבה חודשים ללא כל התקדמות, בוא תשתמש בנו.

תמר זנדברג: בוא נעלה על נס גם את הנושא הזה.

דב חנין: נראה לי שזה עדיין תקוע בוועדת הכנסת.

תמר זנדברג: אני יודעת שזה בוועדת הפנים אבל יכול להיות.

ישראל כץ: אנחנו יזמנו בירושלים רבתי ובבאר שבע רבתי, בנגב וכולי, להתחיל דווקא שם לאחר מכן להמשיך את זה וזה נתקע כאן בכנסת.

תמר זנדברג: דבר נוסף שאני רוצה להתייחס אליו זה מה שהיינו נוהגים לקרוא כאן הקישוריות.

תמר זנדברג: כלומר, ההגעה אל ומתחנות הרכבת.

תמר זנדברג: הקישור בין אמצעי התחבורה השונים.

תמר זנדברג: אחת הבעיות הקשות מאוד בתחנות הרכבת היא החניה.

תמר זנדברג: יש אנשים שמגיעים לחניה בתחנת הרכבת, רואים שאין חניה ונוסעים עם הרכב שלהם לתל אביב כי אין להם היכן להשאיר את הרכב בתחנת הרכבת.

תמר זנדברג: הנושא הזה, לפתור אותו על ידי תחבורה ציבורית וקווים מזינים הוא מאוד מאוד קריטי.

תמר זנדברג: לסיום, הדבר האחרון שאני רוצה להזכיר ואני אזכיר רק במילה למרות שאני יודעת שזה יפתח כאן דיון, הנושא של תחבורה ציבורית בשבת.

תמר זנדברג: אבל בפרט גם אם נעזוב רגע את הנושא הפוליטי של תחבורה ציבורית בשבת, תחבורה ציבורית בלילות ובשעות שבהן התדירות יורדת אבל השימוש והנסועה עולה.

תמר זנדברג: כך אנחנו מגיעים למצב ששעות הערב ושעות הלילה הן שעות מאוד מאוד עמוסות בתחבורה הציבורית שקיימת, מכיוון שהתחבורה יורדת, ובלילה יש מחסור מאוד מאוד קשה, במיוחד עכשיו כשאנחנו נכנסים לחודשי הקיץ.

תמר זנדברג: זה נושא שאשמח להתייחסות אליו.

איתן כבל: תודה.

איתן כבל: יעקב, כיוון שאתה איחרת, אתה תדבר אחר כך.

לא איחרתי.

הייתי בוועדה אחרת.

איתן כבל: אתה גם תדבר באודיטוריום.

איתן כבל: ציינתי את העובדה, וכל העיתונים החרדים כתבו את זה, שאדוני שותף בכיר בתהליך.

אני מחפש את הקולות שלך בעיתונות הלא חרדית.

איתן כבל: אני כמובן אאפשר לחברי לדבר.

איתן כבל: אתה באמת חבר שלי.

איתן כבל: אבל נאפשר גם לאורחים המכובדים כאן ונלך אורח אל מול חבר כנסת.

איתן כבל: ברשותכם, זה לא דיון של הרצאות.

איתן כבל: יש לכם הזדמנות לשאול שאלה שאם אפשר לתת עליה את התשובה עכשיו ולא באריכות, זה יכול לעזור מאוד לנו בממשק.

איתן כבל: אני אבקש את ראש עיריית ראש העין שהוא גם קרוב משפחה שלי, אז הוא מקבל קידום, שלום בן משה.

איתן כבל: ישוב ראש העין, צריך שייאמר, ושלא בטובתך, עקב ההחלטה על הבנייה המסיבית בראש העין, הפכה את ראש העין למוקד מטורף.

שלום בן משה: השר יודע את זה.

איתן כבל: אני יודע שהוא יודע.

שלום בן משה: הוא מטפל בזה.

שלום בן משה: אדוני היושב ראש, קודם כל אני רוצה לברך אתכם על המפעל הזה.

שלום בן משה: זאת פעם ראשונה מאז הכנסת קיימת שיש יום כזה שעוסק בנושא התחבורה והתחבורה הציבורית.

שלום בן משה: אדוני השר, כל מה שנאמר כאן על ידי המנכ"לית ועל ידך, אני רוצה לאשש את הדברים.

שלום בן משה: יש מהפכה גדולה מאוד בכל התחום הזה של תחבורה, תחבורה ציבורית, הרכבות וכדומה.

שלום בן משה: העיר ראש העין בעוד ארבע שנים תהיה עם 100,000 תושבים כשהתחילה ב-40,000 תושבים.

שלום בן משה: אם היה ספק שאנשים ישתמשו בתחבורה ציבורית, אצלנו אין ספק.

שלום בן משה: תוך שנתיים יש גידול של 300 אחוזים במשתמשים בתחבורה הציבורית ועוד היד נטויה.

שלום בן משה: אני כבר אומר עכשיו שאנחנו צריכים לקבל עוד קווים נוספים.

שלום בן משה: יש לנו תושבים צעירים שבאו מפתח תקווה, מהוד השרון, מתל אביב, באו לראש העין, לחלק המזרחי, והם צריכים לחזור בחזרה לעבודה.

שלום בן משה: הם צריכים תחבורה ציבורית.

שלום בן משה: לכן אני מבקש בעניין הזה להמשיך במהלך הזה.

שלום בן משה: דרור, אני מבקש להמשיך במהלך הזה שנעשה.

שלום בן משה: הדבר השני הוא נושא הרכבת.

שלום בן משה: תחבורה ציבורית בכלל היא רשת.

שלום בן משה: אלה רכבות, אוטובוסים, מוניות.

שלום בן משה: כשבן אדם יוצא מהבית, הוא שואל את עצמו כמה זמן לוקח לו להגיע לעבודה ובמה הוא משתמש.

שלום בן משה: אם יש לו תחבורה ציבורית אמינה, זמינה ויעילה, והיא כזו עכשיו ברוב המקרים, הוא ישתמש בה.

שלום בן משה: אם לא, הוא לא ישתמש בה.

שלום בן משה: רכבת, אדוני השר, אתה מקדם את הרכבת, תעשה קידום של הרכבת שלנו שהיסטורית היא נקראת רכבת ראש העין אבל היא סגורה.

שלום בן משה: אתה מכיר את זה מלפני 10 שנים.

שלום בן משה: אני מבקש לקדם כמה שיותר מהר.

שלום בן משה: זה ייתן לנו פתרון עצום לכל מה שקורה בעיר.

שלום בן משה: אנשים רוצים להשתמש בזה .

שלום בן משה: הדבר האחרון הוא הנושא של אופנודן.

שלום בן משה: אני בטוח שכאשר אופנודן יגיע לראש העין, יותר ממאות אחוזים ישתמשו באופניים ויגיעו לכל המקומות.

איתן כבל: אפשר להגיע מראש העין עד תל אביב.

שלום בן משה: עד כל המקומות בהם עובדים.

איתן כבל: אופניים על ציר שבע תחנות.

שלום בן משה: דבר אחרון.

שלום בן משה: כמו קאטו הזקן אני אומר נת"צים, נת"צים.

שלום בן משה: נת"צ על כביש 5 עבר מכאן, לכאן, לכאן, לכאן.

שלום בן משה: עכשיו יש נכונות של גורמי המקצוע שלך לאשר בכל זאת נת"צ.

ישראל כץ: אתה כל פעם מבשר לי על נכונות שהם לא מבשרים עליה.

שלום בן משה: אני אומר לך שיש נכונות.

קרן טרנר: רק אנחנו לא יודעים עליה.

שלום בן משה: אני אומר שיש נכונות.

שלום בן משה: תבדוק.

ישראל כץ: יש החלטיות לבצע את מה שצריך.

שלום בן משה: תבדוק.

שלום בן משה: אני אומר לך שבלי להשפיע על הנת"צ בשמאל הדרך מכיוון שייקח כמה שנים, לומר אמירה לפיה נעשה נת"צ על הנתיב הימני ולהפקיע אותו, זה אומר תחבורה ציבורית קודם.

שלום בן משה: בנתיבי ישראל יש נכונות לעניין.

קרן טרנר: כל פעם אתה אומר.

קרן טרנר: אנחנו מנסים לברר מי בנתיבי ישראל ולא מקבלים את השם.

ישראל כץ: אבל עושים את הנת"צ.

שלום בן משה: זה לא יפריע.

שלום בן משה: ייקח כמה שנים.

איתן כבל: תודה.

איתן כבל: אני רק אומר שכביש 5 הוא הכביש העמוס ביותר היום במדינת ישראל.

ישראל כץ: הוא עמוס ביותר, חיפה-תל אביב עמוס ביותר, ראשון עמוס ביותר.

איתן כבל: לא נתונים שלי.

עליזה לביא: עליך יכולים לומר שאתה לא אובייקטיבי.

עליזה לביא: לפני כחודש אני שאלתי את השר בשאילתה בעניין הזה.

עליזה לביא: דיברנו על כביש 5, על ימין-שמאל, שמאל-ימין.

ישראל כץ: למרות ההשקפה האידיאולוגית, אנחנו בשמאל בעניין הזה.

איתן כבל: תמר שטרצר, בבקשה.

איתן כבל: אין מה לומר, פורום ה-15 היה שותף מלא וחיובי בכל התהליך.

תמר שטרצר: אני רוצה קודם כל לברך על הדיון החשוב הזה.

תמר שטרצר: בהמשך לדבריה של חברת הכנסת תמר זנדברג.

תמר שטרצר: הנפח המשמעותי של התחבורה הוא מיוממות.

תמר שטרצר: יוממות מטבעה היא מטרופולינית.

תמר שטרצר: לכן התחבורה חייבת להיות מנוהלת ברמה המטרופולינית.

תמר שטרצר: כיום חסר מבנה ארגוני שמאפשר את זה וזה בדיוק מה שהצעת החוק מדברת עליו.

איתן כבל: זה מה ששלח לי איתן.

תמר שטרצר: בדיוק.

תמר שטרצר: הצעת החוק להקמת רשויות תחבורה מטרופוליניות באה לפתור בדיוק את הנושא הזה.

תמר שטרצר: אני רוצה שוב להסב את תשומת לבכם לכך שהצעת החוק הזאת תקועה מאז פוצלה מחוק ההסדרים וזו הצעת חוק מאוד חשובה לתחבורה הציבורית.

תמר שטרצר: חייבים להתקדם עם זה.

תמר שטרצר: כך זה מופעל בכל העולם ורציתי לשאול מה יהיה עם זה.

איתן כבל: השאלה היא היכן עומדת הצעת החוק שהייתה אמורה להיות מאוד משמעותית, הרשויות המטרופוליניות שהיו אמורות לצאת לדרך.

איתן כבל: הצעת החוק קיימת והיא מונחת אצל דודי אמסלם במגירה.

איתן כבל: אנחנו נכנסים כאן לענייני תוכן אחרים.

איתן כבל: אני מתכוון לנסות לראות מה הסיבות שזה לא יוצא מן הכוח אל הפועל.

איתן כבל: אין ספק, מבלי להיכנס לכל השאלות של יעקב אשר ואחרים, שזה לא מונח רק לפתחם אלא בכלל כשאלה מרכזית, אין ספק שלפחות על פי גורמי המקצוע, ודאי משרד התחבורה ובוודאי משרד האוצר, זאת אמורה להיות המהפכה שיכולה לקחת את כל המבנה הענק הזה אל מקומות תוכן אחרים.

סאלח סעד: שלום לכם.

סאלח סעד: תודה אדוני היושב ראש על הדיון החשוב הזה.

סאלח סעד: כמובן תודה גם לשר, למנכ"לית ולצוות המשרד שעושים ימים כלילות.

ישראל כץ: מה עם החוק שלך למשאיות בצד ימין?

ישראל כץ: הגשת אותו?

סאלח סעד: עוד לא.

סאלח סעד: אנחנו מחכים שתקדם אותו.

סאלח סעד: בינתיים ועדת השרים דחתה אותו בארבעה חודשים.

סאלח סעד: מסתיימת התקופה בימים הקרובים ואולי נעלה אותו שוב.

סאלח סעד: אנחנו צריכים גם את התמיכה שלך.

סאלח סעד: אני מאוד נהנה לשמוע את הדיונים על מרכז הארץ, על התחבורה הציבורית, על הרכבות, על האוטובוסים, על מוניות, אבל לומר לכם את האמת - אני רוצה לדבר דווקא על הפריפריה.

סאלח סעד: אני אומר לכם רבותיי שבפריפריה חסרה לנו המון תחבורה ציבורית.

סאלח סעד: אני יודע שמושקע הרבה וכי שר התחבורה משקיע הרבה בעניין הזה ורכבת הגיע עד בית שאן ועד כרמיאל אבל עדיין יש מקומות רחוקים כמו קריית שמונה ומקומות יותר רחוקים שאנחנו צריכים להגיע גם לשם עם הרכבת וגם עם האוטובוסים.

סאלח סעד: במיעוטים, ביישובי המיעוטים, תאמינו לי, אנחנו מאוד סובלים מהעניין של תחבורה ציבורית.

ישראל כץ: אתה מדוע לכך שאני הכנסת לראשונה תחבורה ציבורית ביישובי המיעוטים.

סאלח סעד: כן.

סאלח סעד: בוודאי, אבל זה עדיין לא מספיק.

ישראל כץ: זה הולך ומתרחב מאוד.

סאלח סעד: אני אומר שזה עדיין לא מספיק.

סאלח סעד: אני יודע שיש מגמה בבית ג'אן.

סאלח סעד: לא היו לנו אוטובוסים ציבוריים ועכשיו יש לנו אוטובוס כל שעתיים או כל שלוש שעות שמגיע עד כרמיאל ועד חיפה.

סאלח סעד: אבל זה לא מספיק.

מיטל להבי: עם האוכל בא התיאבון.

מיטל להבי: אני תומכת במה שהוא אומר.

ישראל כץ: תאמיני לי שהוא יודע שלהכניס לתוך בין ג'אן אוטובוסים, זה לשנות תשתיות ו אנחנו ערוכים.

ישראל כץ: אמרתי שהכסף הוא לא המכשול.

ישראל כץ: כל הזמן זה לדאוג בתוך אותם ישובים שלא היה.

ישראל כץ: הנתונים נמצאים כאן.

ישראל כץ: היה כמעט אפס עת התחלתי ותראו לאיזה מספרים מגיעים היום בישובים.

ישראל כץ: זו מהפכה ענקית.

סאלח סעד: אמרתי השר, כל הכבוד לך.

סאלח סעד: אתה עושה את העבודה כמו שצריך אבל זה עדיין לא מספיק.

ישראל כץ: צריך להרחיב.

ישראל כץ: ודאי.

סאלח סעד: אנחנו גרים שם ואנחנו יודעים שיש לנו מצוקה אמיתית.

סאלח סעד: כל מי שתקוע בפקקים בכביש 85 במשך 40 דקות, בין צומת קדרים לכרמל, יודע על מה אני מדבר.

סאלח סעד: לצערי אני זה שנתקע שם.

סאלח סעד: העניין של הרכבת מכרמיאל לקריית שמונה, צריך לקדם אותו כמה שיותר מהר.

ישראל כץ: אנחנו מקדמים את הרכבת לקריית שמונה.

ישראל כץ: צוות תכנון, כסף, עשרות מיליונים.

קרן טרנר: כביש 85 יוצא לביצוע.

ישראל כץ: אנחנו מקדמים עם מנהור ואנחנו הולכים לבצע את זה.

ישראל כץ: גם טבריה ועפולה.

סאלח סעד: מה יוצא לביצוע?

קרן טרנר: כרמיאל-ראמי.

יעקב בליטשטיין: כרמיאל-ראמי יוצא עכשיו, בחומש הזה, לביצוע.

ישראל כץ: מתוקצב ב-300 מיליון שקלים.

סאלח סעד: שאלתי את השר לפני כמה חודשים.

ישראל כץ: אני זוכר את הסכומים כי נאבקתי על כל דבר כזה.

ישראל כץ: עוד כביש בפריפריה, עוד רכבת.

ישראל כץ: אנחנו עושים במרכז ומחברים את הפריפריה.

סאלח סעד: אני שמח.

איתן כבל: בשורה התחתונה אני יכול לומר לך - זה נוגע לפתיח של הדברים שלי – שגם במקומות האלה עד שכל הפרויקטים הגדולים יצאו לפועל, זה בסוף נת"צים, מוניות שירות שיכולות לעבוד במקומות אצלכם וזה מאוד מאוד משמעותי.

סאלח סעד: לצערי אין לנו את זה.

איתן כבל: נכון.

איתן כבל: זה חלק מהעניין.

איתן כבל: זה היתרון.

איתן כבל: היום אוטובוס, גם אם הוא רוצה להיכנס אליך, הוא מתקשה.

איתן כבל: רכב פרטי מתקשה להסתובב בפנים.

ישראל כץ: הדרוזים היו חכמים.

ישראל כץ: הם התיישבו על ההרים למעלה.

איתן כבל: במקומות הכי יפים שיש.

סאלח סעד: את התחבורה המקומית, גם אצלנו וגם במקומות אחרים, צריך לשפר אותה.

איתן כבל: חד משמעית.

איתן כבל: בוודאי.

איתן כבל: תודה.

איתן כבל: חבר הכנסת יעקב אשר.

אדוני היושב ראש, אני באמת רוצה להודות לך על השותפות וההובלה של היום הזה וגם לדב ידידי שהוא יושב ראש ועדת המשנה ומקיים הרבה מאוד דיונים.

אני חושב בכלל שאם מישהו יבחן פעם לעומת ועדות אחרות, ועדות משנה שהוקמו על ידי ועדת הכלכלה, את הפעילות שלהן, גם הוועדה של דב, גם הוועדה שאני עומד בראשה בנושא תאונות הדרכים, כמות הישיבות, סוג הישיבות וגם ההשתתפות של המשרד, של המנכ"לית וכל הצוות, באמת צריך לשבח את זה כי הנושא הזה של תחבורה ציבורית הוא חשוב מאוד.

אני יכול לומר את זה כאיש פוליטי שמייצג ציבור שהוא הציבור מוטה תחבורה ציבורית הכי גבוה במדינת ישראל כציבור.

לכן הנחיצות של התחבורה הציבורית, מעבר לכל המעלות שלה, היא קריטית.

איתן כבל: לכן בבני ברק לא מאשרים למשרד התחבורה, מה?

קרן טרנר: לא.

קרן טרנר: אישרו ולקחו שטח למסחר.

כשאני הייתי ראש עיר, מה שסיכמתי, עשיתי.

ישראל כץ: הסיכום נעשה אבל לא הביצוע.

איתן כבל: תחזור להיות ראש עיר.

אתה יודע מה ביצעת בתקופה שלי?

ישראל כץ: לשחזר לך את כל הדיון?

איתן כבל: כנראה חסידים לא נוסעים הרבה בתחבורה ציבורית.

לא אמרתי.

כל ראש עיר יעשה את מה שהוא צריך לעשות.

אני רוצה להזכיר לך שבאנו לבני ברק לסיור יחד עם דב חנין, ואני כבר לא הייתי ראש עיר, כדי לעזור בנושא הנת"צים והצלחנו.

דב חנין: נכון.

ישראל כץ: להגיד נת"צ או מסוף בבני ברק, זה כמעט חילול השם.

ישראל כץ: לא מוכנים בשום פנים.

אם כבר פתחתם את זה, זה נכון אבל צריך גם לקחת בחשבון שזה מקום שבו הצפיפות היא דבר מובנה כבר עשרות שנים וצריך להיות יצירתי מאוד.

כאן דווקא הכוח של הממשלה - - -

ישראל כץ: קרן, אולי אפשר לעשות פשרה, משהו תת קרקעי.

קרן טרנר: בנת"צים אנחנו דווקא מתקדמים.

ישראל כץ: אפשר לעשות חניון תת קרקעי?

לא.

יש הרבה מאוד שטחים.

אדוני שואל, אדוני ישמע את התשובה.

יש הרבה מאוד שטחים של מינהל מקרקעי ישראל שאפשר למצוא אותם בתוך הלופים של התכנית, מה שנקרא הלוקשים של הכבישים באזור של תב"ע 572.

יש מקומות בהם המדינה יכולה להקצות את השטחים האלה ולא עיר שאין לה כבר שטחי ציבור.

גם לבתי ספר יש לה בעיה עם שטחי ציבור.

קרן טרנר: אנחנו עושים השנה לכל הנת"צים בבני ברק.

קרן טרנר: יש לנו בעיה קשה של מסופים.

קרן טרנר: אנחנו נפגשים גם עם רשות מקרקעי ישראל בעניין הזה.

יש תחנה מרכזית שכבר אישרתם.

מיני תחנה מרכזית.

קרן טרנר: כן, אבל הנושא הזה שבוותמ"ל, מסופים, זה פשוט הזוי.

שמה, שהמדינה לא נותנת?

קרן טרנר: לא.

קרן טרנר: אני אומרת שבתכניות מתעדפים משהו אחר ודורסים שטחים שהיו למסופים.

אני רוצה לומר שבישיבות שהיו כאן, היו שני נושאים שדיברנו עליהם.

אדוני השר, עוד לפני החוק הזה שאתה מדבר עליו, אם מינהל התכנון יקדם – כמו שיש תמ"א לצינורות נפט ולדברים מהסוג הזה – תהיה תמ"א שבא כבר יוטמע בכל מקום, בכל שכונה, סטטוטורית שצריך מסוף - - -

ישראל כץ: אין בעיה.

ישראל כץ: הבעיה היא רק בבני ברק.

ישראל כץ: כל רשות עושה.

ישראל כץ: התחנה המרכזית בתל אביב ובבני ברק.

חוץ מבני ברק - - -

ישראל כץ: אני הרי יושב עם כל ראשי הרשויות יחד עם הצוותים המקצועיים.

ישראל כץ: כל אחד מעלה את ענייניו.

ישראל כץ: זה שקלא ותריא כמו שאומרים.

ראש העיר רוצה שזה יהיה בקצה ואתה רוצה את זה במקום יותר טוב.

ישראל כץ: הסיכום הוא שהרשות נותנת קרקע למדידנה שמממנת ורוצה להקים מסוף.

איתן כבל: יעקב אשר, נגמרו הימים בהם תחבורה ציבורית היא עוד איזה דבר שאתה אומר, בסדר, וגם.

איתן כבל: זה הפך להיות נושא.

איתן כבל: אתה יודע מזה ואתה חלק מזה.

לא רק שאני יודע.

אני מנסה להסביר שאני ניסיתי לבדוק.

רפאל שמואל: אם אפשר לומר מילה.

רפאל שמואל: יעקב אשר מכיר אותי טוב.

רפאל שמואל: אני יושב ראש דן.

רפאל שמואל: אנחנו היום מקבלים דוחות בבני ברק כי אין לנו מסופים.

רפאל שמואל: שולחים פקחים לתת לנו אלפי דוחות כי אין לנו מסופים והם רוצים שירות ודן נותנת שירות.

כבוד השר, באיזה תפקיד היית לפני שר התחבורה?

ישראל כץ: לא זוכר.

שר החקלאות.

אתה יודע איזו בעיה יש בפטם?

אני לא מדבר עכשיו על בני ברק.

אתה רוצה לדבר על בני ברק?

תזמן אליך את ראש העיר ותעשה.

אני כרגע מדבר כחבר ועדה ואני אומר יותר מכך.

אני חושב שחייב להיות מינהל התכנון גם בנושא של מסופים וגם בנושא של תחנות ריענון גם למשאיות ודברים מהסוג הזה.

שתהיה תמ"א מחייבת.

אתה צריך ליזום את זה.

אתם צריכים שמשרד האוצר יעשה את זה.

אחרי שעצרת אותי, אני חוזר לנאום שלי.

איתן כבל: יש לך עוד נאום באודיטוריום.

עוד מילה אחת.

אני אדלג על החלק בו רציתי לשבח את העבודה.

קריאה: למה?

קריאה: תאמר מילה טובה.

קריאה: זה תמיד טוב.

בסדר.

אני בכל זאת אומר.

מה שנעשה בתשתיות ובנושא של הסעת המונים, מה שנעשה על ידי השר והמשרד בצורה באמת בלתי רגילה, יש טעות לאנשים לחשוב שאם תהיה הסעת המונים, יהיו פחות אוטובוסים אבל זה בדיוק הפוך.

אוטובוסים יהיו, אוטובוסים מבינים ולא רק אוטובוסים לטווח ארוך אלא דווקא ההזנות.

נקודה אחת שצריך לחשוב עליה, אדוני השר, היא נקודה מאוד מורכבת.

יש צורך בגמישות באירועים, בפיקים מסוימים, בשעות הערב.

אני אתן לך דוגמה רק מהציבור החרדי.

נושא החתונות.

היום אנחנו בתקופת שלושת השבועות, תבוא בערב, היום אתה לא צריך אוטובוסים.

חצי מהאוטובוסים שאתה צריך במשך כל השנה, אתה לא צריך.

ישראל כץ: תחבורה ציבורית בישראל, יש לה שני מאפיינים חריגים והמנהלים הם כמו כוח קומנדו והם מבורכים אבל הם מאוד מאתגרים.

ישראל כץ: האחד, נסיעות חיילי צה"ל ביום ראשון בבוקר וחזרה ביום חמישי.

ישראל כץ: השני, הציבור החרדי באירועים הגדולים.

ישראל כץ: בעולם אין דברים כאלה.

ישראל כץ: אין בעולם ציבור שהולך עכשיו לשמחות של הרבי וצריך להתארגן ולכנס ולהסיע.

ישראל כץ: בעולם הכול קבוע.

איתן כבל: חברים, אני יודע שתמיד יעקב אשר מרגש כשהוא מדבר, אבל אל תיקח את כל הזמן , ברשותך.

אני לא לוקח.

אתה לא מאפשר לי.

אני אומר שצריכה להיות התאמה של התחבורה הציבורית לערים מסוימות.

, התאמה לסוגים מסוימים של אוכלוסייה, לעשות את זה אקונומי וזה לא דבר שקשור דווקא לדת אלא זה יכול להיות גם במקום אחר.

יש בעיה במכרזים.

המכרזים לא נותנים מספיק גמישות אחר כך לצוות שלך.

זה מגיע מהאוצר ולא ממך כי האוצר יודע שאם אתה צריך לחייב רזרבות ברמה יותר גבוהה, רזרבות של אוטובוסים, רזרבות של נהגים שחסר לך גם היום, אם אתה במכרז מכניס את זה, זה עולה יותר כסף למדינה.

אבל אתה צריך את זה כי אחרת אתה לא יכול לעמוד מול השינויים האלה.

שם הבעיה.

שם הפיק הגדול במקומות הצפופים, במקומות שיש בהם הרבה דרישה ושם צריך לשנות את זה.

ברגע שזה ישתנה, זה יותאם.

איתן כבל: תודה.

איתן כבל: באמת תודה.

איתן כבל: מאחר שאתה בנוסח האשכנזי, נתתי לך להאריך.

איתן כבל: יעקב ואחניש, יושב ראש ועד עובדי אגד ארצי, בבקשה.

קובי ואחניש: כבוד השר, יושב ראש הוועדה, אני קודם כל רוצה לשבח את המשרד הזה כי המשרד הזה באמת היה אוזן קשבת ואני באופן אישי רוצה לפרגן גם לשר שהוא ירד לפרטים הקטנים, למנכ"לית קרן, לדרור גנון.

קובי ואחניש: תכל'ס הם יישמו את הדברים בשטח ללא טחינות מים אלא תוצאות.

קובי ואחניש: שאפו לכם.

קובי ואחניש: אני גאה שיש משרד כזה שמייצג את התחבורה כי בעצם זה עורק ראשי של המדינה, כמו שכולם רואים.

קובי ואחניש: היו שם הרבה עוולות שאתם תיקנתם אותן.

קובי ואחניש: שאפו למשרד.

קובי ואחניש: לגבי הדיון.

קובי ואחניש: הדיון הזה, יש לנו כמה דברים שאנחנו צריכים לתקן.

קובי ואחניש: הנושא של האלימות בתחבורה הציבורית.

קובי ואחניש: אני חושב שצריך לחוקק חוק שימנע את הנושא של האלימות על ידי ענישה.

קובי ואחניש: מישהו שבא לתקוף נהג בתחבורה הציבורית יעשה חשבון אם הוא תוקף נהג בתחבורה הציבורית.

קובי ואחניש: חבר'ה, זה יום יומי לצערי.

קובי ואחניש: הנהגים שלנו פשוט מקבלים סטירה וממשיכים לנהוג.

קובי ואחניש: זה לא כמו בבתי החולים שיש מאבטחים ששומרים עליהם.

קובי ואחניש: הם לבד.

קובי ואחניש: הם מתמודדים עם זה לבד.

עליזה לביא: מה זאת אומרת מקבלים סטירה וממשיכים לנהוג?

קובי ואחניש: מקבלים סטירה.

ג'מאל זחאלקה: לא עוצרים את האוטובוס.

קריאה: מישהו מרביץ להם.

עליזה לביא: מי מרים יד על נהג?

קריאה: מי מרים יד על רופא.

קריאה: אותו הדבר.

עליזה לביא: אדוני השר, אני לא מוכנה לעבור לסדר היום על זה.

קובי ואחניש: יש לי נהגים בכל הארץ שירדו מהאוטובוס באלונקה.

עליזה לביא: צריך להחזיר את הכבוד לנהגים.

קובי ואחניש: אנחנו רוצים שיפור בנת"צים, בתחבורה הציבורית, שתהיה גישה והאוטובוס ייתן שירות אפקטיבי ויעיל.

קובי ואחניש: בנוסף לכך אנחנו רוצים את המסופים, שאנשים שעובדים קשה מאוד – חבר'ה, זו עבודה קשה – שיהיה להם לפחות היכן לעשות את הצרכים שלהם והיכן לשבת לאכול ארוחה.

איתן כבל: היה כאן דיון שלם בנושא.

קובי ואחניש: אני יודע.

קובי ואחניש: אנחנו רוצים שמעמד הנהג יוכר כמקצוע בביטוח הלאומי.

קובי ואחניש: אני רוצה שמעמד הנהג יוכר בביטוח הלאומי כמקצוע.

קובי ואחניש: זה דבר חשוב ביותר.

קובי ואחניש: דיברתי עם השר על כך.

איתן כבל: נכון.

איתן כבל: אין ספק.

איתן כבל: כל מה שאמרת היה חשוב אבל להכיר בנהג האוטובוס כמקצוע.

איתן כבל: דרך אגב, הרבה בעיות יכולות לקבל מענה אם אנחנו ניתן את המענה לעניין הזה.

ישראל כץ: דבר הכי חשוב הוא למצוא שם לנהג התחבורה הציבורית.

ישראל כץ: כמו שהפכו את מכבי האש ללוחמי האש.

ישראל כץ: אף אחד עוד לא מצא לי שם קליט.

עליזה לביא: תודיע על תחרות.

קובי ואחניש: כמו שאמרנו, מעמד הנהג הולך ומשתפר.

קובי ואחניש: כמו שאמרת, העלייה בשכר היא משמעותית ואני חושב שצריך לשפר אותו עוד.

קובי ואחניש: אנחנו רוצים להחזיר עטרה ליושנה.

קובי ואחניש: פעם היה כבוד להיות נהג אוטובוס אבל זה הלך ודעך.

קובי ואחניש: אנחנו עשינו שיפור משמעותי.

קובי ואחניש: שאפו.

קובי ואחניש: בנוסף לזה, בגלל חוסר הנהגים, אני חושב שצריך לעשות עבודה מועדפת לאנשים שמשתחררים מצה"ל.

איתן כבל: האוצר אומר שיש לו יכולת לתת מענה לגיוס נהגים ואנחנו רוצים לתת לו את הסיכוי.

קרן טרנר: מענק יותר גבוה מעבודה מועדפת.

איתן כבל: בדיוק.

איתן כבל: מענק יותר גבוה מעבודה מועדפת.

איתן כבל: אם נראה בעזרת השם שהתכנית הזאת באמת מצליחה לגייס כמה שיותר אנשים שיבואו לעבוד כנהגים, מבורך.

איתן כבל: אם לא, ננסה למצוא דרכים נוספות.

איתן כבל: האוצר בא עם תכנית וצריך לתת לו את הסיכוי לממש אותה.

איתן כבל: שלום לחבר הכנסת עמיר פרץ.

עמיר פרץ: שלום.

עמיר פרץ: כבוד השר, אמרו לי שאתה צריך סיוע, אז באתי אבל אני רואה אותך מתקדם.

איתן כבל: שימי חסן.

איתן כבל: אחריו אילן בן-סעדון ואחריו אבי סלומה.

איתן כבל: באמצע אני מכניס חברי כנסת.

קריאה: מתי אנחנו?

איתן כבל: אתם תגיעו יותר מהר מכפי שאתם מגיעים לתחנה.

שימי חסן: אני רוצה לספר קצת על עצמי.

שימי חסן: יש לי ניוון שרירים והיום באתי בתחבורה ציבורית, ברכבת.

שימי חסן: אני אוהב להיות עצמאי ואוהב לבלות ולצאת ואולי למצוא איזושהי תעסוקה.

שימי חסן: אין תחבורה ציבורית שמתאימה לכיסאות גלגלים בתחבורה הציבורית היא בין עירונית.

שימי חסן: לכן פניתי לנציבות שוויון זכויות לאנשים עם מוגבלות והם בדקו ונאמר שאי אפשר לעשות.

שימי חסן: אז כתבתי לכבוד השר הודעה בפייסבוק שלו וענתה לי דנה, לאחר שבדקה, שאין מספיק אוטובוסים ולכן התחבורה הציבורית אינה בין עירונית.

שימי חסן: השאלה שלי היא למה כשאני פונה למשרד התחבורה לגבי תחבורה בין עירונית בפייסבוק, עונים לי שהיא הייתה אמורה להיות עירונית היות ואין מספיק אוטובוסים.

קרן גרין: אם אפשר להרחיב.

קרן גרין: מה ששימי אומר, הוא רוצה תחבורה ציבורית נגישה מקדימה צורן לרכבת ולשאר המקומות.

קרן גרין: אנחנו נתקלים בבעיה בקדימה צורן, בכלל של תחבורה ציבורית אבל גם אם אנחנו מסתדרים, מי שצריך תחבורה נגישה יותר מורכב, ומי שפספס, הוא הגיע לכאן היום ברכבת למרות שהרכבת ביטלה ארבע דקות לפני שהוא עלה עליה, ביטלה את הרכבת.

קרן גרין: כלומר, אנחנו הגענו בזמן.

קרן גרין: נסענו ברכב פרטי אבל הוא איחר לדיון הראשון שהיה בכנסת כי הוא הסתמך על הרכבת ולא היה רכב אחר שיוכל לאפשר לו להגיע.

ישראל כץ: רכבת מכפר סבא?

קרן גרין: מבית יהושע.

קרן גרין: מקדימה צורן לבית יהושע אין שום קו שמוביל.

איתן כבל: תציגי את עצמך.

קרן גרין: אני חברת מועצה בקדימה צורן.

ישראל כץ: תבדקו את זה.

איתן כבל: אני מבקש שהעניין שהועלה כאן על ידי שימי חסן ייבדק ואני מבקש לקבל תשובה גם בכתב.

איתן כבל: אני מבקש להעביר את התשובה גם אליו.

איתן כבל: אני מבקש שבאמת ייעשה כל מאמץ כדי לתת מענה לעניין הזה.

איתן כבל: תודה.

איתן כבל: אנחנו מאוד מעריכי.

איתן כבל: זה מרגש מאוד שעשית את כל המאמץ.

איתן כבל: חבר הכנסת ג'מאל זחאלקה.

ג'מאל זחאלקה: גם אני באופן מפתיע אתן מחמאות לשר על עבודתו.

ישראל כץ: זה משודר בשידור ישיר?

ג'מאל זחאלקה: אני מקווה.

איתן כבל: אני רוצה להזכיר שמהתקופה בה היינו סטודנטים ביחד לא אמרת לו מילה טובה.

ג'מאל זחאלקה: אני חושב שהוא הצליח להכניס תחבורה ציבורית להרבה מהישובים הערבים ובפריפריה יש שיפור.

ג'מאל זחאלקה: יש שיפור גדול.

ג'מאל זחאלקה: אבל יש הרבה מה לעשות.

ג'מאל זחאלקה: אם אתה כל כך מצליח ויש לך מנכ"לית כל כך רצינית וצוות כל כך טוב, ובאמת, כשפנינו לצוות, תמיד אנחנו מקבלים מענה ואין תלונות, אבל יש הרבה מה לעשות כי הנושא הוזנח בצורה נוראית.

ג'מאל זחאלקה: היום באתי מישיבת הוועדה לקידום מעמד האישה.

ג'מאל זחאלקה: עלתה שם בעיה של התחבורה הציבורית בישובים הערביים בנגב.

ג'מאל זחאלקה: מצב קטסטרופלי.

ג'מאל זחאלקה: מתוך 46 ישובים, ב-42 ישובים אין תחבורה ציבורית מסודרת.

קרן טרנר: בישובים המוכרים או הלא מוכרים?

ג'מאל זחאלקה: הכול.

ג'מאל זחאלקה: מוכר ולא מוכר.

דרור גנון: במוכר יש.

קרן טרנר: יש לנו בעיה בישובים הלא מוכרים.

דב חנין: יש ישובים מוכרים שלא נכנס אליהם אוטובוס.

ג'מאל זחאלקה: יש את המועצה האזורית קסום.

ג'מאל זחאלקה: יש בעיה.

קרן טרנר: עבדנו מאוד קשה להכניס תחבורה ציבורית לכל הישובים הערבים.

דב חנין: יש התקדמות אבל עדיין יש מה לעשות.

ג'מאל זחאלקה: נציגי משרד התחבורה לא טענו את הטענה שלך.

ג'מאל זחאלקה: הם אמרו שאפשר לפתור את הבעיה.

ג'מאל זחאלקה: לא טענו שאי אפשר.

ג'מאל זחאלקה: יש חסמים, יש בעיות, אבל הנושא מתמהמה.

ג'מאל זחאלקה: הקצב הוא מאוד איטי ואני אומר לכם מה הבעיה כאן.

ג'מאל זחאלקה: המדינה משקיעה תקציבים כדי לעודד תעסוקת נשים, לעודד תעסוקת נשים בנגב, התחבורה הציבורית היא אבן נגף ומכשול ענק.

ג'מאל זחאלקה: נשים שרוצות לעבוד, הן פשוט לא יכולות להגיע לעבודה.

ישראל כץ: באותם מקרים חריגים כי במסה הגדולה זה בדיוק מתקדם.

ג'מאל זחאלקה: אני דיברתי ספציפית על הנגב.

ישראל כץ: גם בנגב.

ישראל כץ: ברהט.

ישראל כץ: כמה נוסעים כל יום ברהט בתחבורה הציבורית?

דרור גנון: הרבה מאוד.

דרור גנון: קרוב ל-10,000 אנשים ביום.

ישראל כץ: מאפס ל-10,000.

דרור גנון: זה רק גדל.

ישראל כץ: אנחנו הכנסנו לשם תחבורה ציבורית.

ג'מאל זחאלקה: יש עניין של סנכרון וזמן.

ג'מאל זחאלקה: תכנית 922 היא לחמש שנים.

ג'מאל זחאלקה: מושקע כסף במשך חמש שנים, כאשר הושקע כסף בתחבורה כדי שהיא תסייע גם בתעסוקת נשים.

ג'מאל זחאלקה: אני אומר לך שיש בעיה בנגב.

ג'מאל זחאלקה: יש בעיה קשה.

ג'מאל זחאלקה: הכספים שהושקעו, אחר כך שואלים למה חוזרים כספים.

קרן טרנר: לא אצלנו.

ג'מאל זחאלקה: לא אצלכם.

ג'מאל זחאלקה: חוזרים כספים ממקומות אחרים כשהתחבורה הציבורית היא הבעיה שלהם.

ג'מאל זחאלקה: תעסוקת נשים, שנשים יגיעו למרכזי הכשרה מקצועית, שיגיעו לעבודה – יש בעיה.

ג'מאל זחאלקה: אתם מודעים לה.

קרן טרנר: אנחנו עושים יותר מהחלטת הממשלה.

דרור גנון: אנחנו עובדים עם מרכזי התעסוקה ועשינו תכנית ופתחנו קרוב ל-30 קווי תעסוקה לאותם מרכזים.

קרן טרנר: אתה מדבר על הגדלת תדירות?

ג'מאל זחאלקה: לא.

ג'מאל זחאלקה: אין בכלל.

ג'מאל זחאלקה: יש מקומות שאין בכלל תחבורה.

ג'מאל זחאלקה: אין תחנה ליד הישוב.

ג'מאל זחאלקה: הבעיה כל כך חמורה.

ג'מאל זחאלקה: לא כל יום אתה עושה בכנסת נשים אליו מגיעות 50 נשים.

ג'מאל זחאלקה: היום הגיעו 50 נשים וכולן דיברו.

ג'מאל זחאלקה: אתם הייתם צריכים לשמוע אותן, בעיות של נשים בעניין הזה.

ג'מאל זחאלקה: היא רוצה להגיע לעבודה, היא רוצה להגיע לכל מיני מקומות, הילדים שלה ובעלה מחוץ לבית.

ישראל כץ: הבעיה של הישובים הלא מוכרים היא בעיה אחרת.

ג'מאל זחאלקה: גם מוכרים וגם לא מוכרים.

ישראל כץ: אם יש לך פרטים על ישובים אחרים.

ישראל כץ: תעביר.

ג'מאל זחאלקה: אתה תושב קסטינה, נכון?

ישראל כץ: כפר אחים.

ישראל כץ: זה כבר נקרא כפר אחים בצומת אחים.

ישראל כץ: זה כבר לא קסטינה.

ג'מאל זחאלקה: אם אתה חי בארץ, אתה צריך לכבד את הארץ.

עמיר פרץ: רוב האנשים במדינה זוכרים את קסטינה.

עמיר פרץ: אם תדבר על זה, יתחילו לזכור את כפר אחים.

ישראל כץ: אגב, בעניין קסטינה, השם הזה יותר חזק מראם ואחים.

ג'מאל זחאלקה: נכון.

ג'מאל זחאלקה: התפרצתי לדלת פתוחה.

ג'מאל זחאלקה: יש בעיה בישובים שהוכרו מחדש.

ג'מאל זחאלקה: לא הישובים, כאילו שבעת הישובים הגדולים אלא במועצות האזוריות האלה כי מנסים לבנות מרכזים של לימודים, טיפולים רפואיים וכולי, והשטח הוא גדול ואתה צריך להגיע ממקום למקום ולשם כך אתה חייב תחבורה ציבורית.

ג'מאל זחאלקה: אני מבקש.

ג'מאל זחאלקה: בגלל שמדובר באוכלוסייה שמצבה הסוציו אקונומי הוא הנמוך ביותר בארץ, אלה ישובים סוציו אקונומי אחד, ואני חושב שצריך לתת להם תעדוף ואתה מסוגל לעשות את זה, השר.

ג'מאל זחאלקה: להעביר תקציבים לשם כדי לפתור בעיות.

ג'מאל זחאלקה: להיכנס לעובי הקורה.

ג'מאל זחאלקה: להציל אנשים מדלות ועוני וזריקה לשוליים.

ג'מאל זחאלקה: יש בעיות קשות שצריך לפתור אותן.

ג'מאל זחאלקה: אני חושב שזכותו של אדם להגיע ממקום למקום וזה לא קשור אם הישוב מוכר או לא מוכר.

ג'מאל זחאלקה: יש לו זכות ללמוד, יש לו זכות לתחבורה ציבורית.

ג'מאל זחאלקה: זכות לניידות היא זכות יסוד.

ג'מאל זחאלקה: אני חושב שצריך לחוקק חוק על כך.

איתן כבל: תודה.

איתן כבל: אברהם סלומה ואחריו אילן בן-סעדון.

איתן כבל: אז אני עושה הפסקה.

איתן כבל: יש כאן הצעה לסדר של חבר הכנסת חיים ילין בנושא הרכבת בשדרות.

איתן כבל: הוא יציג אותה.

איתן כבל: אחר כך נמשיך את הדיון.

אברהם יוסף סלומה: אני כאן בשני כובעים.

אברהם יוסף סלומה: אני גם מעמותת אנש"ים.

אברהם יוסף סלומה: אנחנו מדברים על נגישות.

אברהם יוסף סלומה: הנהגים עוצרים צמוד למדרכה.

אברהם יוסף סלומה: לא יתכן שיהיה פער בין אדם בריא מן הישוב לבין אדם עם מוגבלות.

אברהם יוסף סלומה: מונית לאדם רגיל, לאדם מן הישוב, אדם בריא, לא על כיסא גלגלים, אין לו בעיה.

אברהם יוסף סלומה: אדם עם כיסא גלגלים, 1,500 שקלים.

ישראל כץ: במונית?

אברהם יוסף סלומה: אין אוטובוס נגיש לאזור ירושלים.

ישראל כץ: כלומר, הבין-עירוניים לא מונגשים.

קרן טרנר: גם בעולם הבין-עירוני לא מונגש.

ישראל כץ: ברכבת יש הנגשה.

קרן טרנר: כן.

קרן טרנר: ברכבת יש הנגשה.

איתן כבל: הנושא של הנגשת אוטובוסים בקווים בין-עירוניים כבר עלה כאן בוועדה יותר מפעם אחת.

איתן כבל: הבעיה היא שהתחבורה, האוטובוסים בבין-עירוני לצערי בשום מקום בעולם, לא מצאנו.

איתן כבל: גם ביקשתי מהצוות המקצועי.

קרן טרנר: ההנגשה היא באמת באמצעות רכבת.

קרן טרנר: בניגוד לעבר, עכשיו מגיעה ליותר ויותר ישובים.

יעקב גיל: בנושא ההנגשה, אנחנו בדיוק עכשיו אספנו מידע מהמפעילים מה בעצם תהיה המשמעות של להנגיש אוטובוס בין-עירוני.

יעקב גיל: יש דגמים של אוטובוסים שהם אוטובוסים בדרך כלל לתיירות עם מעלון מיוחד.

יעקב גיל: אם מחליטים באמת להתאים אותם ולצייד אותם בדבר הזה, מדובר בסך הכול בתוספת של עשרות אלפי שקלים למחיר האוטובוס הקיים.

יעקב גיל: מחיר אוטובוס קיים, אם אני זוכר נכון, זה באזור ה-800,000 שקלים ומעלה.

יעקב גיל: זאת אומרת, העלות ביחס לעלות של האוטובוס היא לא גבוהה.

יעקב גיל: אם מחליטים לעשות תדירות מצומצמת אפילו של תחבורה בין-עירונית פעם בשעתיים במקומות שאין רכבת, עלות ממש סבירה ונמוכה.

יעקב גיל: כדאי להתניע את המהלך הזה.

איתן כבל: נבדוק את זה.

איתן כבל: קרן, הגיע הזמן לאתגר את עצמנו בשאלה הזאת כי היא באמת חוזרת על עצמה פעם אחר פעם.

איתן כבל: פעם אחת ולתמיד נסיר אותה מסדר היום.

אהוד משה בקר: מרכז המחקר והמידע, הכנסת.

אהוד משה בקר: כתבנו על כך מסמך לפני שנה, מסמך שמציג מדינות בעולם בהן יש את זה.

אהוד משה בקר: יש את זה כבר כמה וכמה שנים, כולל בבריטניה, בשוויץ ובעוד מדינות.

איתן כבל: תעביר לנו את זה ואנחנו נעביר למשרד.

איתן כבל: אילן בן-סעדון, סגן ראש עיריית מודיעין.

אילן בן-סעדון: תודה רבה על ההזמנה ועל הזכות להיות כאן.

אילן בן-סעדון: 300 אנשים נרשמו להיות בוועדה וזה מראה איזה צורך אמיתי קיים לדון בנושא התחבורה וכמה הוא חשוב, כמו שאמר דב.

אילן בן-סעדון: זה נושא חברתי חשוב, לתת מענה לכל האזרחים במדינה שלנו.

אילן בן-סעדון: יש לי הזדמנות גם לומר לך כבוד השר תודה רבה.

אילן בן-סעדון: מאז ישבנו אצלך לפני כשנה וחצי-שנתיים, אז הסברנו קצת על העיר מודיעין, העיר מודיעין באמת עשתה מיני מהפכה.

אילן בן-סעדון: נראה כאילו המהפכה נעצרה באמצע.

אילן בן-סעדון: אנחנו עכשיו בדיוק צריכים לדבר על קווים נוספים, קווי הזנק נוספים ואנחנו כאילו נלחמים על כל קו וקו שאנחנו צריכים לעשות.

אילן בן-סעדון: למשל בעתידים עשינו קו, ודרור יודע על כך ויש לו זכות.

אילן בן-סעדון: הנושא של קו הזנק לעתידים, כמה הוא מוצלח.

אילן בן-סעדון: אני מרגיש כאילו אני נלחם על כל קו נוסף, כאילו אני לוקח את האוטובוס אלי הביתה.

קרן טרנר: רק צריך להעמיד שטח לאוטובוס.

אילן בן-סעדון: אין לנו בעיה.

אילן בן-סעדון: אנחנו ניתן את כל התנאים.

אילן בן-סעדון: במיוחד בעיר מודיעין יש לנו מספיק תנאים.

קרן טרנר: הבעיה היא בתל אביב.

אילן בן-סעדון: אני אשמח אם יימצא פתרון כי גם קווי החיילים, כמו שדיברנו, העיר מודיעין היא מקום ראשון בגיוסים לצה"ל.

אילן בן-סעדון: יש לנו נקודות נוספות שחשוב לנו לקדם.

אילן בן-סעדון: זאת הזדמנות לומר לך תודה, קרן, וגם לך דרור, ותודה גם למורן יונה.

אילן בן-סעדון: כרגע העיר די נצורה.

אילן בן-סעדון: מיני נצורה, הרכבת, עורק ראשי שלנו בעיר מודיעין, בהתחלה חשבנו שזה ייקח שבוע אבל האריכו לשבועיים, אנחנו כבר מתמודדים שבוע שלישי בו הרכבת לא עובדת.

אילן בן-סעדון: בהתחלה היו לנו קצת קשיים אבל לאט לאט יחד עם המשרד הצלחנו לנסות לצמצם את הנזק שנגרם לנו.

ישראל כץ: עבודות תשתית לפתיחת הקוץ.

אילן בן-סעדון: זה בסדר.

ישראל כץ: כולנו נוסעים בנתיב הלאומי, כל ישוב.

ישראל כץ: רצינו שמשדרות יהיו יותר רכבות יותר מהירות לתל אביב, אז בת ים או חולון, צומצם להן קצת.

ישראל כץ: כך זה הולך.

ישראל כץ: בסוף כולם נושאים בנטל הלאומי.

ישראל כץ: הרכבת לירושלים, דבר סופר חשוב.

ישראל כץ: אז מודיעין, שבוע, שבועיים, שלושה שבועות.

ישראל כץ: אגב, גם מנתב"ג עוד מעט ייסגר כי חייבים לעשות את הקו הזה.

קרן טרנר: הוא מדבר על העמדת אוטובוסים חלופיים שהעמדנו.

אילן בן-סעדון: העמדנו ובימים האחרונים ראינו ויש תגובות גם מהציבור, אבל עדיין זה לא מחליף.

אילן בן-סעדון: אל תשכחו שהעיר מודיעין, כמו שאמרנו, ואנחנו לא 40,000 תושבים וגם לא 50,000, אנחנו מגרדים את ה-100,000 תושבים, לנו חשוב מאוד לקדם את העניין הזה שאוטובוסים יחכו לתושבים ולא הפוך.

אילן בן-סעדון: זה חשוב מאוד לתת דווקא בעיר שמתפתחת וגדלה בקצב כמו העיר מודיעין.

אילן בן-סעדון: נקודה נוספת שחשוב לי.

אילן בן-סעדון: חבל שאנחנו במוניות השירות היינו בסבב הראשון אבל לצערנו יצאנו מהסבב הראשון.

אילן בן-סעדון: חשוב לי לדחוף את זה שזה כן יהיה.

אילן בן-סעדון: דווקא בעיר כמו מודיעין שגדלה כל הזמן, זה חשוב כי עדיין אנחנו בחוסרים מאוד מאוד גדולים של קווים ואנחנו מרגישים שאנחנו רוצים להשלים את הפער.

אילן בן-סעדון: דבר אחרון שאני רוצה לומר.

אילן בן-סעדון: אם אנחנו באמת רוצים לייצר תחבורה ציבורית, אמר קודם יושב ראש ועד העובדים של אגד, להפוך את המקצוע למקצוע מועדף.

אילן בן-סעדון: לקחת את הנהגים שיוצאים מהצבא, שעברו הכשרה.

אילן בן-סעדון: גם נזכה באיכות של נהגים מקצועיים שעברו הכשרה, נזכה להון אנושי מהטובים ביותר וגם נזכה סוף סוף לצמצם - - -

איתן כבל: אתה פנית אלי בעניין הזה ואנחנו נכנסים לתוך התהליך הזה גם עם משרד האוצר ועם משרד התחבורה.

איתן כבל: אנחנו באמת נבחן את זה בשנה הקרובה.

אילן בן-סעדון: אנחנו נשמח מאוד.

אילן בן-סעדון: תודה רבה.

איתן כבל: אנחנו עושים הפסקה ועוברים לדיון בהצעה לדיון מהיר בנושא הרכבת לשדרות של חבר הכנסת חיים ילין.

איתן כבל: אנחנו חוזרים לדיון.

איתן כבל: יושב ראש חברת דן.

איתן כבל: בבקשה.

רפאל שמואל: תודה.

רפאל שמואל: אני 40 שנים עובד בדן.

רפאל שמואל: דיברו כאן על הבעיות ואני לא אחזור עליהן.

רפאל שמואל: נהגים, תשתיות, כל מה שדיברו כאן.

רפאל שמואל: אנחנו זכינו להפעיל את צפון הנגב, זכינו להפעיל את באר שבע, זכינו להפעיל את חיפה, את המטרונית.

רפאל שמואל: משרד התחבורה בשנים האחרונות בראשות השר עם הצוות שלו, נעשתה כאן מהפכה.

רפאל שמואל: לא סתם הדגשתי את זה שאני עובד בדן 40 שנים.

רפאל שמואל: אחד הדברים שהשר אישר לנו הוא לייבא אוטובוסים חשמליים.

רפאל שמואל: על הנושא הזה אני רוצה לדבר.

רפאל שמואל: נלחמים בנו כדי להוציא אותנו מהמסופים.

רפאל שמואל: יושבת כאן מיטל להבי, שותפה לנו.

רפאל שמואל: יש לנו 100 אוטובוסים חשמליים בדרך ואין עם מי לדבר.

רפאל שמואל: פשוט, אין.

רפאל שמואל: הכנסנו 25 אוטובוסים ואין עם מי לדבר בנושא של התשתיות.

רפאל שמואל: יושבת כאן מיטל והיא תאמר.

רפאל שמואל: לכן אני חושב שכאן אתם, משרד התחבורה והשר בראשו, צריכים לעזור לנושא הזה.

ישראל כץ: איפה הבעיה עכשיו?

ישראל כץ: בתל אביב או בפתח תקווה?

רפאל שמואל: גם וגם.

רפאל שמואל: אני חושב שבכל הרשויות לא תופסים שהם צריכים לעזור בנושא הזה, גם במסופים וגם בכל הנושא של התשתיות.

עופר זילביגר: מנכ"ל דן.

עופר זילביגר: אני חייב לומר משפט.

עופר זילביגר: חבל שחבר הכנסת ילין יצא מכאן.

עופר זילביגר: כל צפון הנגב מרושת בתחבורה ציבורית, מה שלא היה ב-10 השנים האחרונות, שמשרד התחבורה הוביל בראשותו של השר, דרור גנון והמנכ"לית.

עופר זילביגר: אני חייב לומר שכל צפון הנגב מרושת בתחבורה ציבורית.

עופר זילביגר: רכבות, זה בסדר אבל הכמות של התחבורה הציבורית שאנחנו מכניסים בצפון הנגב, לא היה בשנים האחרונות במדינת ישראל.

עופר זילביגר: תודה רבה.

ישראל כץ: כל מושב וכל קיבוץ.

איתן כבל: כבר אין מקום למחמאות אליך.

איתן כבל: אין יותר מחמאות.

איתן כבל: תודה.

איתן כבל: חברת הכנסת עליזה לביא.

עליזה לביא: אדוני היושב ראש, אני רוצה לברך אותך על הוועדה המיוחדת הזאת שמטפלת בנושא התחבורה.

עליזה לביא: אדוני השר, גם אותך אני רוצה לברך אבל תבין אותנו, את כולנו.

עליזה לביא: אין כאן חברי כנסת, אזרחים ונהגים אלא כולנו באותו מקום.

עליזה לביא: שלוש שעות מנתניה לכנסת ישראל כל בוקר.

עליזה לביא: אני לא יכולה להתעלם ממה שהיה כאן עכשיו, שנהגים חוטפים סטירות.

עליזה לביא: אם זה אירוע חד פעמי - - -

ישראל כץ: את גרה ברעננה.

עליזה לביא: כן, אבל.

ישראל כץ: עוד מעט הרכבת תגיע לירושלים.

עליזה לביא: לא.

עליזה לביא: אני גרה בנתניה.

עליזה לביא: כל בוקר שלוש שעות מנתניה לירושלים.

קרן טרנר: גם את תעלי על הרכבת.

עליזה לביא: את רוצה שנדבר על איך מגיעים לרכבת בנתניה?

עליזה לביא: את רוצה שנפתח את זה?

עליזה לביא: את רוצה שנדבר גם על היכן חונים שם?

עליזה לביא: בואו נדבר על הכול ביחד.

עליזה לביא: גם בדיון על הצבא הוכח שרכבת ואוטובוסים זה אותו זמן בגלל דלת לדלת.

עליזה לביא: אתם יודעים, היינו בדיון בוועדת חוץ וביטחון.

עליזה לביא: היינו בדיון הזה.

קרן טרנר: לגבי הצבא הראינו - - -

עליזה לביא: בואו ונדבר בכנות.

עליזה לביא: לכן אמרתי שאנחנו חברי כנסת ואזרחים, כולנו באותו מקום, כולנו עומדים את שלוש השעות האלה, אם לא יוצאים ב-5:00 בבוקר או בשעה 6:00 בבוקר.

עליזה לביא: אנחנו מכירים ויודעים.

עליזה לביא: אני רוצה להוסיף, אדוני השר, שני דברים.

עליזה לביא: הדבר הראשון הוא מעמד הנהג.

עליזה לביא: אני לא מוכנה לשמוע כאן בוועדה בכנסת שזה על בסיס יומי שנהגים מוכים, שיש אלימות כלפיהם.

עליזה לביא: לא יכול להיות אדוני.

עליזה לביא: אתמול שמענו את זה כנגד אחות.

עליזה לביא: צריך לעשות כאן משהו.

עליזה לביא: ועדת מנכ"לים בין-משרדית במקום הזה של אלימות.

עליזה לביא: הנהגים הם מובילי הדרך.

ישראל כץ: צריך להכיר בנהגים כעובדי ציבור.

עליזה לביא: כן.

עליזה לביא: עובדי ציבור.

קריאה: במיוחד בנהגי מוניות שבזמן האחרון תוקפים אותם בלי סוף.

קרן טרנר: בכל מקום בו יש עלייה מדלת אחורית, היום קו 189 בתל אביב, כבר עכשיו יש מחיצה ליד הנהג.

ישראל כץ: צריך להכיר במעמד ואז עושים מחיצה פיזית.

עליזה לביא: אתה אמרת שנחפש שם לנהג.

עליזה לביא: אני חושבת שאם נקרא להם אדוני הנהג, הכי פשוט.

עליזה לביא: בעברית למילים יש משמעות.

עליזה לביא: נחשוב על איזשהו משהו.

עליזה לביא: אולי אדוני יושב ראש הוועדה רוצה לעשות תחרות על השם.

עליזה לביא: אני חושבת שצריך להעלות את זה למודעות ולהבנה.

עליזה לביא: לשמוע את העדויות כאן, זה משהו שפשוט אי אפשר לעבור עליו לסדר היום.

קובי ואחניש: אנחנו היינו בבית משפט בדיון על הנושא הזה.

עליזה לביא: דבר שני.

עליזה לביא: אני יודעת שאתם עובדים.

עליזה לביא: גילוי נאות, אני גם אימא למהנדסת תחבורה ומקבלת ממנה כל הזמן מסרונים.

עליזה לביא: אפילו שלחתי לה תמונה שלך והיא כל היום שומעת מהצד השני על הפרויקט שלה.

עליזה לביא: בתי היא מהנדסת תחבורה ואני יודעת כמה הם עובדים וכמה פרויקטים יש.

עליזה לביא: באמתה רבה מילים טובות.

עליזה לביא: אבל יחד עם זאת, מה שחסר בינתיים עד שאולי דברים יתקדמו ויותר תחבורה ציבורית תהיה, זה איזושהי יד על הדופק.

עליזה לביא: כלומר, אם אנחנו יודעים למשל , דוגמה, כביש החוף, כביש 5, בשעות מסוימות, לבוא ולראות איך בינתיים, כפלסטר, בשעות מסוימות מווסתים.

עליזה לביא: שמים ויסות.

עליזה לביא: אני יכולה לומר לך שעד מכון וינגייט יש איזה פקק ולא ברור למה.

עליזה לביא: לא יודעת לומר לך למה.

איתן כבל: רוב הפקקים אף פעם לא ברור למה.

עליזה לביא: היו כמה וכמה רעיונות, גם של אנשי מקצוע, לבוא לפחות ולתת כמה פלסטרים.

עליזה לביא: גם כביש 5, לבוא ולראות איך מווסתים בשעות מסוימות משום שהמדינה עומדת.

איתן כבל: לא יהיה פתרון, רק כשיהיו נת"צים.

איתן כבל: כל ניסיון אחר למצוא לזה פתרון, זה הסיפור המרכזי.

עליזה לביא: אני מסכימה אתך ואני רוצה את זה.

עליזה לביא: דיברנו על זה.

ישראל כץ: קודם כל, דבר אחד, כביש 531 ייפתח עד תחילת שנה הבאה מכיוון נתניה גם שמאלה, לכיוון ירושלים.

ישראל כץ: כלומר, לא יצטרכו להגיע לתל אביב.

עליזה לביא: אנחנו מחכים.

עליזה לביא: מתי הוא ייפתח?

ישראל כץ: בשנה הבאה.

ישראל כץ: השלב הבא יהיה הוד השרון, הרצליה וכולי.

ישראל כץ: כניסה לתוך תל אביב תהיה בערך בספטמבר.

ישראל כץ: יוכלו לפנות כבר לתוך תל אביב.

ישראל כץ: לאחר מכן גם בפנייה מנתניה שמאלה מזרחה, נדמה לי בתחילת שנה הבאה.

ישראל כץ: זה יהיה.

ישראל כץ: זה שינוי גדול.

עליזה לביא: נקודה נוספת.

עליזה לביא: אדוני היושב ראש, אני יושבת ראש השדולה של הסטודנטים בכנסת ישראל ויש המון פניות מהסטודנטים שלנו.

עליזה לביא: אני לא יודעת אם הזכרתם את הסטודנטים אבל למשל העיר ירושלים, שני קמפוסים.

ישראל כץ: יש תכנית מוסדרת.

עליזה לביא: יחד עם זאת ועדיין לבוא ולראות.

עליזה לביא: גם אוניברסיטת בר אילן מבחינת התחבורה הציבורית.

ישראל כץ: אני חייב לומר לך שעשינו עם התאחדות הסטודנטים הארצית תכנית רב שנתית להנגשת התחבורה הציבורית לקמפוסים לפי רשימה.

ישראל כץ: תכנית מודרת גם על דעתם.

קרן טרנר: זה מתחיל בסקרים בסדרי עדיפויות ואז סקרים של כל האזור.

ישראל כץ: זה הולך להיות.

עליזה לביא: כולל המכללה בתל חי?

עליזה לביא: שם ביקרתי.

דרור גנון: שם יש את התחבורה הכי טובה.

דרור גנון: שם הבעיה היא החניה הגדולה.

עליזה לביא: אני אעביר לך פניות ציבור.

ישראל כץ: יושבת ראש השדולה, תצטרפי לעניין הזה.

עליזה לביא: אני אעביר אליך את הפניות.

איתן כבל: תודה.

איתן כבל: מיטל להבי.

איתן כבל: קצר.

איתן כבל: את כאן יותר ממני עם ועדות המשנה.

איתן כבל: אחריה דורון עזרא.

איתן כבל: אחריו משה פישר.

איתן כבל: אם תדברו קצר, יהיה זמן לשמוע עוד אחרים.

מיטל להבי: קודם כל, אני באמת נמצאת כאן מספיק זמן כדי לומר את כל המחמאות.

מיטל להבי: אני חושבת שיש מהפך מאוד גדול בכל ההתייחסות לתחבורה ציבורית ואני מאוד מברכת על כך.

מיטל להבי: אני רוצה כן להעיר כמה דברים.

מיטל להבי: קודם כל, זה המסמך הכי רציני שנתקלתי בו לגבי בעיה וצורת פעולה והצעה לפעולה.

מיטל להבי: על זה אני מברכת.

מיטל להבי: אלה לא דיבורים בעלמא.

איתן כבל: התכנית המשותפת שנעשתה על ידי משרד התחבורה ומשרד האוצר.

מיטל להבי: תכנית יוצאת מן הכלל.

מיטל להבי: כן.

מיטל להבי: אני חושבת שבחינת היתכנות תחבורתית אתם מדברים עליה כאן, שזה מסמך שחייב להיות מלווה, לכל תכנית רצינית של תכנית בינוי.

מיטל להבי: אתם צריכים לתפוס את המעמד שלכם.

מיטל להבי: זה הכלי לצמצום פערים חברתיים.

מיטל להבי: זה הכלי לצמצום פערים בין פריפריה ומרכז.

מיטל להבי: יש לכם תפקיד מאוד חשוב בחברה הישראלית.

מיטל להבי: אני אעיר שתי הערות קטנות.

מיטל להבי: צודקת חברת דן.

מיטל להבי: כל הנושא של המסופים הוא נושא מאוד חשוב.

מיטל להבי: אני אתן את הדוגמה של הכרמלית.

מיטל להבי: והיה ולא יהיה מסוף בכרמלית, מחיר העגבנייה יעלה.

מיטל להבי: אם בן אדם צריך יהיה לבוא עם הרכב הפרטי שלו, להיכנס לחניה, לשלם עבור החניה, הוא לא יוכל לבוא באוטובוס, מחיר העגבנייה יעלה.

מיטל להבי: זה משפיע על יוקר המחיה ואנחנו צריכים להיות אתם בכל המאבקים האלה על המסופים בכל הארץ.

מיטל להבי: שיתוף ציבור.

מיטל להבי: אני חוזרת ולא ארפה מכם.

מיטל להבי: ישראל, אני מורידה את הכובע על הרפורמה במוניות השירות.

מיטל להבי: אני מבקשת שוב להיות שותפה בקביעת המסלולים.

קרן טרנר: נקבעה ישיבה.

איתן כבל: מה שכבר ביקשתי, יבוצע.

מיטל להבי: אני אומר עוד משפט אחד.

מיטל להבי: הגידול המבורך במספר הנוסעים ברכבת, תיזהרו שלא יתהפך עלינו.

מיטל להבי: אני כבר מרגישה שהשאטלים שהצמדנו לרכבות מידרדרים.

מיטל להבי: הם לא עומדים בהיקף הגידול.

מיטל להבי: הצלחנו להעלות את מספר הנוסעים ברכבת, הצלחנו לפחות באזור המרכז לספק קישוריות עם שאטלים אבל זה מידרדר.

איתן כבל: תודה.

איתן כבל: דורון עזרא.

דורון עזרא: צהרים טובים.

דורון עזרא: איגוד עובדי התחבורה בהסתדרות.

דורון עזרא: קודם כל, אנשים מתפעלים מהיום הזה אבל אני רוצה לומר שאחת לשבוע בוועדה, ואני רוצה לברך את איתן על היוזמה הזאת, עולה נושא התחבורה הציבורית, מעמד הנהג וכל מה שקורה לגבי הנהגים.

דורון עזרא: שנית, אני רוצה לברך את השר ואת המנכ"לית על הפתיחות שיש להם לגבי הנושא של בעיות הנהגים.

דורון עזרא: אני רק רוצה להעלות נושא אחד כי קובי כבר דיבר על חלק מהנושאים.

דורון עזרא: אני חושב שמבורכת ההצעה של נהג שינהג ולא יקבל כסף מהנוסעים אבל אני חושב שמצד שני חייבים לעשות – חברת הכנסת עליזה לביא יצאה והיא אמרה שהיא שומעת פעם ראשונה על כך שכל יום מכים כמה נהגים – איזושהי מחיצת הפרדה.

דורון עזרא: יושב חברי יושב ראש ועד העובדים של מטרונית דן בצפון, שם יש הפרדה מוחלטת ולא מכים נהגים.

ישראל כץ: שם עולים מהדלת האחורית.

דורון עזרא: נכון, אבל אני חושב שעכשיו, אחרי שבאמת הנושא הכספי הוסר מהנהג, אפשר לעשות איזושהי מחיצה ולא כל אחד שלא מוצא חן בעיניו משהו, יכה את הנהג.

איתן כבל: תודה.

איתן כבל: משה פישר, בבקשה.

משה פישר: יושב ראש המטה הארצי לבינוי שפוי.

משה פישר: אני מפתח תקווה, גם ממובילי המאבק.

משה פישר: אני ממש מודה לך כבוד השר על מה שאתה עושה וגם לך חבר הכנסת איתן כבל על הדברים הברוכים שאתה מוביל.

משה פישר: אני רוצה לומר כבוד השר.

משה פישר: אנחנו מייצגים במטה הארצי לבינוי שפוי יותר מ-50 ישובים מכל הארץ.

משה פישר: אני אתחיל בקטנה.

משה פישר: טירת הכרמל לדוגמה, בשכונת גלי כרמל, שכונה חדשה שכבר שנתיים אין שם אוטובוס אחד לרפואה.

משה פישר: אין תחבורה ציבורית.

ישראל כץ: טירת הכרמל?

ישראל כץ: היינו שם רק לפני שבועיים ואין שום בעיה.

ישראל כץ: אי דבר שהעירייה ביקשה ולא קיבלה.

משה פישר: אני אומר לך דברים מהשטח.

משה פישר: לא באתי להמציא.

ישראל כץ: יש שם בעיה של הרמזור הדרומי שאנחנו תוך חודשיים מתחילים לבצע אותו.

משה פישר: תחבורה ציבורית יש שם?

משה פישר: קו אוטובוס אחד שפועל יש שם?

ישראל כץ: זה היה חלק מהדיון.

ישראל כץ: כל הדברים קיימים או סוכמו.

קרן טרנר: הראו אפילו את התכנית של השכונות כדי להתאים אותן למטרונית.

משה פישר: נלך לדבר המרכזי.

משה פישר: למסר המרכזי.

ישראל כץ: הולכים להאריך להם את המטרונית, לתוך טירת הכרמל.

משה פישר: תפוח האדמה הלוהט של מדינת ישראל בהיבט של התחבורה זה הטרפז המזרחי של גוש דן, של פתח תקווה.

ישראל כץ: תגיד כבר את המילה סירקין.

ישראל כץ: למה אתה הולך מסביב?

משה פישר: סירקין.

איתן כבל: אתה יודע מה יקרה אם יתחילו לבנות בסירקין?

איתן כבל: בראש העין יעבדו שבוע-שבוע.

איתן כבל: שבוע אלה יעבדו ושבוע אלה יעבדו.

איתן כבל: אי אפשר יהיה לצאת.

איתן כבל: אמיתי.

איתן כבל: אי אפשר יהיה לצאת.

משה פישר: רמת השרון, נאות השרון, הוד השרון, כפר קאסם, אלעד, ראש העין, קריית אונו וגני תקווה, כל הטרפז הזה שהמרכז שלו היא פתח תקווה, אין לו כרגע פתרון וגם הקו האדום והקו הסגול שמגיע עד קריית אונו לא נותנים לו את המזור.

משה פישר: מיום ליום עם כל עשרות אלפי יחידות הדיור שהולכות וסותמות סופית את העורקים, אין מה לעשות.

משה פישר: בשטח אתה רואה שהמצב מורע מיום ליום.

און ארד: תוסיף לזה את רחובות ואת נס ציונה.

איתן כבל: הכול.

איתן כבל: אין מקום שלא.

משה פישר: זה תפוח האדמה הלוהט.

משה פישר: הזכירה כאן המנכ"לית נכון, הוותמ"ל שהוא גם עובד לא נכון מול התכניות שלכם, הוא עובד מאוד לא נכון מול התכנון המקיף והבסיסי שצריך להיות.

משה פישר: צריך לתת על זה את הדעת.

איתן כבל: תודה.

איתן כבל: אביאל רוזיאן, אגודת הסטודנטים.

אביאל רוזיאן: רכז תחבורה באגודת הסטודנטים באוניברסיטת אריאל.

אביאל רוזיאן: רציתי לגעת בשתי נקודות.

אביאל רוזיאן: אנחנו כרגע עושים סקר מקיף שמאפיין את הצרכים של התחבורה הציבורית של הסטודנטים והרגלי תחבורה.

אביאל רוזיאן: שתי בעיות בהמשך לדברים שאמרה המנכ"לית.

אביאל רוזיאן: נושא של כיבוד רב-קו.

אביאל רוזיאן: יוצא שמשתמש בתחבורה ציבורית, כשהוא רוצה נסיעת המשך, משלם במזומן.

אביאל רוזיאן: זאת אומרת שהחישוב של נסיעה ברכב פרטי לעומת שימוש בתחבורה ציבורית, יותר משתלם.

קרן טרנר: מהתחלה.

קרן טרנר: לא הבנו.

אביאל רוזיאן: שימוש של רב-קו כערך צבור ביהודה ושומרון, רצינו לוודא שזה באמת נכנס לתוקף במכרז.

אביאל רוזיאן: יוצא שרכב פרטי, כשנוסע משתמש בו - - -

ישראל כץ: לא.

ישראל כץ: מה קורה בציבורי?

אביאל רוזיאן: אם אני למשל עושה נסיעה מכפר סבא לאריאל ואני רוצה להמשיך מקסם, אני משלם על הנסיעה מכפר סבא לאריאל ובנוסף את ההשלמה בנפרד, במזומן.

אביאל רוזיאן: יוצא לי 14 שקלים למשל.

קרן טרנר: לאיו"ש יש הסדר אחר של הנחה מובנית של 50 אחוזים שזו ההנחה הכי רחבה.

ישראל כץ: שמו אותם במטרופולין.

קרן טרנר: כן, אבל עדיין אפשר לקנות רב-קו.

איתן כבל: זה עניין נקודתי.

איתן כבל: אנא ממך, העבר אלי פנייה ואני אדאג להעביר אותה אליהם ולקבל תשובה בצורה מסודרת.

אביאל רוזיאן: דבר נוסף.

אביאל רוזיאן: אני רוצה להבין מדוע הנחת מזומן לסטודנטים מחייבת לעומת ציבורים אחרים, כמו אזרחים ותיקים ונכים, מנוי חופשי, סמסטריאלי או שנתי.

קרן טרנר: אני לא מבינה את השאלה.

אביאל רוזיאן: הנחת מזומן, 50 אחוזים.

קרן טרנר: מה הקשר למזומן?

אביאל רוזיאן: סטודנטים שרוצים לשלם במזומן - - -

קרן טרנר: זה לא מזומן.

אביאל רוזיאן: למה הם מחויבים היום לרכוש חופשי שנתי וחופשי סמסטריאלי בעלות גבוהה לעומת אזרחים ותיקים ונכים.

דרור גנון: למה עלות גבוהה?

דרור גנון: העלות לא גבוהה.

דרור גנון: אתה מקבל 50 אחוזים בבסיס על הכרטיס, על החופשי הסמסטריאלי, ובשנתי - - -

קריאה: הם רוצים בנסיעה בודדת.

קריאה: כמו הוותיק.

דרור גנון: אתה מקבל גם 50 אחוזים וגם חודשיים חינם.

קרן טרנר: לאזרחים הוותיקים בחוק יש הנחה שקבועה.

קרן טרנר: לגבי סטודנטים, ככל שהכרטיס ארוך יותר, ההנחה היא גבוהה יותר.

קרן טרנר: אם הנחה מסוימת היא 30 ומשהו אחוזים - - -

אביעד ניסים: למה לגרור אותנו לתוך כרטיס?

קרן טרנר: אתה זכאי להנחה בהיקף של 33 אחוזים.

קרן טרנר: עשינו הסדר נוסף שאם עושים מנוי יותר ארוך טווח, נהנים מיותר הנחה.

דרור גנון: 50 אחוזים.

דרור גנון: אתה יכול לשלם בתשלומים חודשיים.

אביעד ניסים: לא יכולים להשתמש בכרטיס הזה בכל מקרה כשאנחנו עוברים את קסם.

אביעד ניסים: הכרטיס הזה לא משמש.

קרן טרנר: אני לא מבינה.

קרן טרנר: פנו אלינו מסודר.

איתן כבל: יש כאן נקודה שאני מבין אותה.

איתן כבל: תעבירו אותה בכתב.

איתן כבל: תעבירו את שתי הנקודות האלה ואני מתחייב שתינתן תשובה מפורטת.

איתן כבל: ששי שדה, בבקשה.

איתן כבל: ממש קצר.

ששי שדה: יושב ראש האגף לאיגוד מקצועי בהסתדרות הלאומית.

ששי שדה: הוצגה בפנינו תכנית יפה מאוד של משרד התחבורה, מוערכת מאוד ובאמת אני מפרגן בפה מלא.

ששי שדה: יחד עם זאת מה שחסר לי כאן זה שיתוף פעולה בין הרשויות ואומר למה אני מתכוון.

ששי שדה: בנושא הבדיקות הרפואיות עשיתם עבודה נהדרת והוצאתם את זה וזה יצא כבר וזה מצוין.

ששי שדה: במבנה המנוחה לנהגים.

ששי שדה: חסר לי כאן שיתוף הפעולה של הרשויות המקומיות.

איתן כבל: זאת הבעיה.

ששי שדה: חסר לי כאן יושב ראש מרכז השלטון המקומי ושר הפנים.

ששי שדה: עם כל הנכונות שיש כאן, והנה, נתתי דוגמה בוועדה הקודמת על מבנה שיש לנו באשדוד, אחרי שנה כבר הצלחנו לשים שם את המבנה, הוא כבר שוכב שם חודש ואין מים.

ששי שדה: אין תשתיות.

ששי שדה: זאת אומרת, אתם יכולים לעשות עבודה נהדרת אבל בלי שיתוף פעולה של הרשויות המקומיות, זה ירד לטמיון.

ששי שדה: כדי שזה יצליח, חייבים ליצור את הוועדה הבין-משרדית.

ששי שדה: בנושא השכר, אדוני השר אמר שהיה דין ודברים עם המפעילים הציבוריים.

ששי שדה: צריך לסיים גם עם המפעילים הפרטיים.

ששי שדה: יש חברות פרטיות ואתם בדין ודברים אתן.

קרן טרנר: אנחנו בשלבים מאוד מתקדמים.

ששי שדה: צריך לסיים את זה.

ששי שדה: נושא אחרון, נושא התיקוף וביטחון הנהגים.

ששי שדה: עלה כאן הנושא של המצלמות שהוא מבורך לחלוטין.

ששי שדה: הכוונה לחבר את זה לחמ"ל של המפעילים.

ששי שדה: לדעתי לא כל כך יצליח כי מה הם יעשו בזה לאחר מכן?

איתן כבל: שקודם כל יהיה ואחר כך נראה איך אנחנו מתמודדים עם זה.

ששי שדה: אני חושב שיותר נכון זה באמת ללכת לכיוון של האקווריום, להפריד את הנהג.

קרן טרנר: אנחנו עושים גם את זה וגם את זה.

איתן כבל: זה לא בסתירה.

ששי שדה: זה יעצור לגמרי את הנושא של האלימות.

איתן כבל: תודה.

איתן כבל: גברתי, בבקשה.

אתי אברהמי: מועצת הגמלאים של עיריית ירושלים, מינהל קהילתי בית הכרם.

אתי אברהמי: אני רוצה לדבר על רמת בית הכרם, על הנהגים של רמת בית הכרם.

אתי אברהמי: רמת בית הכרם, מי שלא יודע, שכונה שנבנתה לפני למעלה מ-20 שנים מול שערי צדק, שכונה יקרה ויוקרתית.

אתי אברהמי: בסוף רמת בית הכרם יש את רחוב שרייבום שגובל עם כביש בגין.

אתי אברהמי: נכון להיום יש שני קווים, 5 ו-50, כאשר 50 סובב עד התחנה המרכזית ו-5 מגיע עד הר חומה.

אתי אברהמי: בתחנה הסופית ברחוב שרייבום יוצאים שישה אוטובוסים בשעה.

אתי אברהמי: ברחוב שרייבום בתחנה הסופית אין מסוף לנהגים.

אתי אברהמי: למעלה מ-20 שנים הנהגים צריכים להתפנות, צריכים להתרענן, צריכים לנוח ואין להם היכן.

אתי אברהמי: מאז אני במינהל הקהילתי פניתי וביקשתי.

אתי אברהמי: נכון להיום הציבו להם שירותים כימיים.

אתי אברהמי: התושבים מתקוממים.

אתי אברהמי: התושבים עושים הפגנות.

אתי אברהמי: נכון שלפני חצי שעה קיבלתי הודעה שהם פנו לשיטור של עיריית ירושלים.

אתי אברהמי: נכון להיום הנהגים מקבלים קנסות והם לא יכולים להתרענן.

אתי אברהמי: אני רוצה לדעת מי מטפל בנושא הזה.

איתן כבל: תודה.

איתן כבל: אני אתייחס לזה.

אתי אברהמי: יש לי עוד מה לומר.

איתן כבל: לא.

איתן כבל: די.

איתן כבל: ברשותך.

איתן כבל: הבעיה הזו, לפני הבעיה הנקודתית, היא אחת משלושת הנקודות המרכזיות שאנחנו מבקשים לתת עליהן את הדעת.

קרן טרנר: יהיו מבנים יבילים.

איתן כבל: היא קיימת בכל הארץ ולא רק ברמת בית הכרם.

קרן טרנר: אנחנו נוכל עוד מעט לשים מבנה יביל על גלגלים, מבנה אסתטי, לא שירותים כימיים, אבל אם העירייה והתושבים יתנגדו, יהיה קשה לשים אותו.

גדי אברהם: חבר הכנסת כבל, משפט קצר.

גדי אברהם: משרד התחבורה מתנכל לציבור הפלורליסטי במדינת ישראל.

איתן כבל: שזה אומר?

גדי אברהם: לא יכול להיות שערב מצעד הגאווה לא נוסף אוטובוס אחד מירושלים לתל אביב ולא מתל אביב בחזרה לירושלים.

גדי אברהם: לא אחרי מוצאי יום העצמאות, לא בבוקר יום העצמאות כאשר הצעירים חוזרים לביתם, לא יכול להיות שבערבי פורים ומוצאי פורים אין תגבורת לציבור בקו 405 ו-480.

גדי אברהם: אין תגבור.

קרן טרנר: נכון, זה לא יכול להיות.

גדי אברהם: אין תגבור בקווים.

גדי אברהם: מאיה וחמוטל מקבלות ממני פניות על כך.

גדי אברהם: דבר שני.

גדי אברהם: עשיתם חוזה אזורי, חופשי-חודשי.

גדי אברהם: למה הוא לא חל עם הנחה לנוער וסטודנטים?

גדי אברהם: הוא לא חל.

גדי אברהם: תבדקי.

איתן כבל: תוציא לי פנייה ואני אעביר אותה בצורה מסודרת.

איתן כבל: שני הדוברים האחרונים.

שאוויש נאסר: ארגון נהגי תחבורה.

שאוויש נאסר: אני רוצה לשאול שאלה.

שאוויש נאסר: הנהגים רוצים לדעת מה עם קידום מעמד הנהג.

שאוויש נאסר: ותק ענפי.

שאוויש נאסר: אדוני היושב ראש, כבוד השר, מה עם ותק ענפי?

שאוויש נאסר: היום זה כל עשר שנים.

שאוויש נאסר: השאלה השנייה.

שאוויש נאסר: מה עם העלאת השכר?

שאוויש נאסר: עד עכשיו אנחנו משתכרים 39 שקלים לשעה ואני שואל מתי זה יעלה.

שאוויש נאסר: השאלה השלישית, מה עם הכרת המקצוע מול משרד העבודה וביטוח לאומי.

איתן כבל: כיוון שנושא הנהג, אנחנו מטפלים בו והוא אחד משלושת הנושאים המרכזיים, אני לא רוצה לתת לך תשובה מהשרוול.

איתן כבל: תעביר לי פנייה מסודרת, אלי, ואני אדאג להעביר אותה ותקבל תשובה מפורטת.

איתן כבל: חברים, אני חייב לסיים.

נווה גור: אני מועמד לראשות העיר בהוד השרון.

נווה גור: פניתי גם לשר התחבורה בעניין הזה.

נווה גור: משפט קצר לגבי ראשי הרשויות.

נווה גור: דיברתם קודם על המצוקה שיש כאשר ראשי רשויות עוצרים בעד פרויקטים של שר התחבורה.

נווה גור: הוד השרון היא רק דוגמה למצב שבו אנחנו נמצאים.

איתן כבל: תן לי לומר מילה.

איתן כבל: חברים, אני מבקש מכולם להגיע לאודיטוריום עכשיו ולא להתעכב בדרך.

נווה גור: אני מבקש ששר התחבורה ישמע בבקשה את דבריי.

נווה גור: אני מבקש שיראו כאן בוועדה איך מובילים למהלך שבו יוצרים חקיקה שנועלת את ראשי הערים ומובילה אותם להחלטות.

נווה גור: אנחנו נתקעים כבר שנים.

איתן כבל: אני יודע.

איתן כבל: אני עוצר אותך.

איתן כבל: תעביר לי את הפנייה מסודר ואני אעביר אותה.

איתן כבל: חברים יקרים, תודה רבה.

איתן כבל: תודה אדוני השר.